Il-Ġimgħa - Seduta Plenarja 11-14.12.06 (Strasburgu) u 18.12.06 (Brussell)

Adottat il-ftehim dwar REACH

Il-Parlament adotta il-kompromess li ntlaħaq f'negozjati mal-Kunsill dwar REACH, ir-regolament il-ġdid dwar is-sustanzi kimiċi b'maġġoranza kbira.

Meta dan jidħol fis-seħħ, il-produtturi ser ikollhom jirreġistraw dawk is-sustanzi kimiċi kollha li kull sena jiġu prodotti jew importati fi kwantitajiet akbar minn tunnellata.

F'każ ta' sustanzi iktar perikolużi, il-produtturi ser ikollhom jagħmlu pjan ta' sostituzzjoni biex jibdew jużaw alternattivi iktar siguri.

Adottat il-Bagit ta' l-Unjoni Ewropea ghall-2007

Il-Parlament Ewropew adotta l-Baġit ta' l-UE għas-sena 2007 fit-tieni qari tal-proċedura baġitarja, b'ammont ta' €126.5 biljun f'approprjazzjonijiet ta' impenn u €115.5 biljun f'approprjazzjonijiet ta' ħlas, ekwivalenti għal 0.99% tad-Dħul Gross Nazzjonali.

Dan jirrappreżenta żieda fil-livell ta' ħlas ta' 3.2% meta mqabbel ma' l-2006.

Il-Baġit 2007 huwa l-ewwel wieħed li jittratta Unjoni Ewropea b'27 Stat Membru, wara l-adeżjoni tal-Bulgarija u tar-Rumanija fil-bidu tas-sena d-dieħla.

Fond biex jiġu masquma l-ispejjeż relatati mar-ritorn tal-migranti

Il-Parlament Ewropew adotta rapport li japprova l-proposta għal Fond Ewropew għar-Ritorn, bl-għan li tittejjeb il-ġestjoni tar-ritorn ta' immigranti llegali lejn il-pajjiż ta' oriġini tagħhom billi tingħata għajnuna lill-Istati Membri.

Il-Parlament adotta wkoll rapporti dwar tliet fondi oħra relatati.

L-erba fondi kollha kemm huma ġew stabbiliti fi ħdan il-programm 'Solidarjeta' u l-Ġestjoni tal-Flussi Migratorji' li beda s-sena l-oħra.

Alexander Milinkevich jirċievi l-Premju Sakharov għal-Liberta' tal-Ħsieb

Alexander Milinkevich, il-mexxej ta' l-oppożizzjoni fil-Belarus, irċieva l-Premju Sakharov għal-Liberta' tal-Ħsieb mill-President Josep Borrell f'isem il-Parlament Ewropew.

Is-Sur Milinkevich kien ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Aktar tard, is-Sur Milinkevich safa impriġjonat għal 15-il jum, talli ipprotesta kontra r-riżultati.

L-adeżjoni tal-Bulgarija u tar-Rumanija: il-ħatra tal-Kummissarji

Il-Membri tal-Parlament Ewropew approvaw il-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju għall-Ħarsien tal-Konsumaturi, waqt li Leonard ORBAN, mir-Rumanija, għandu jsir Kummissarju għall-Multilingwiżmu, mill-1 ta' Jannar 2007.

Aġġornament tar-regoli dwar ix-xandir tar-reklami

Il-Parlament approva xi tibdil fir-regoli dwar ir-reklami mxandra fuq it-televiżjoni fl-Ewropa, u approċċ ġdid f'każijiet meta prodotti kummerċjali jintwerew matul i x-xandir barra l-ħin tar-reklami.

Ir-rapport adottat ikabbar l-ambitu tad-'Direttiva mingħajr Fruntieri' ta' l-1997 sabiex din tkun tapplika għas-servizzi awdjoviżivi kollha, inkluż mezzi ta' xandir ġdid.

Il-Membri qablu li kull 30 minuta għandu jkun hemm waqfa għar-riklami matul films u xi programmi televiżi oħrajn.

Fond Ewropew ġdid ta' aġġustament għall-globalizzazzjoni

Il-Membri approvaw ftehim li ntlaħaq bejn il-Kumitat għall-Impjiegi u l-Affarijiet Soċjali u l-Kunsill wara li saru negozjati informali dwar il-proposta tal-Kummissjoni għall-ħolqien ta' Fond Ewropew ta' aġġustament għall-Globalizzazzjoni.

Dan għandu jipprovdi sa €500 miljun fis-sena biex dawk il-ħaddiema li spiċċaw bla xogħol minħabba l-effetti tal-globalizzazzjoni, jingħataw għajnuna biex jerġgħu jintegraw ruħhom fis-suq tax-xogħol.

It-tkabbir ġejjieni ta' l-Unjoni Ewropea

Il-MPE iddiskutew it-tkabbir ta' l-Unjoni Ewropea - kwistjoni ewlenija li ser tkun diskussa matul il-laqgħa tal-Kunsill Ewropew.

Il-Membri qablu li t-tkabbir dejjem kien suċċess għall-UE, li l-ħila ta' integrazzjoni mhix kundizzjoni għat-tkabbir u li m'għandu jsir ebda tkabbir ieħor qabel ma jkun hemm ftehim istituzzjonali ġdid.

Barra dan, il-gvernijiet nazzjonali għandhom jagħmlu iktar sforzi biex jispjegaw il-bżonn ta' riforma liċ-ċittadini.

Huma adottaw ukoll żewġ rapporti relatati.

Liċenzji tas-sewqan ġodda mill-2013 fil-format ta' karta ta' kreditu

Mill-2013, il-liċenzji tas-sewqan ġodda jew dawk li jkunu ġew sostitwiti għandhom jibdew jinħarġu f'format ta' karta ta' kreditu uniku madwar l-Unjoni Ewropea kollha.

Il-Parlament adotta rapport fit-tieni qari tal-proċedura ta' kodeċiżjoni u mħejji fi ħdan il-Kumitat għat-Trasport li għandu jwassal biex dan il-format jissostittwixxi iktar minn 110 mudelli differenti ta' liċenzji tas-sewqan li jeżistu fl-Istati Membri.

-//EP//TEXT IM-PRESS 20061207BRI01143 FULL-TEXT DOC XML V0//MT

Istituzzjonijiet

Ftuħ tas-seduta plenarja - 11-14 ta' Diċembru 2006 (Strasburgu)

Wara li fetaħ is-seduta plenarja, il-President tal-Parlament Ewropew Josep Borrell ħabbar li din l-ġimgħa kien ser jiffirma pubblikament flimkien mal-Kunsill, id-Direttiva dwar is-Servizzi.

Fost il-punti ewlenin: REACH; ir-reklamar fuq it-televixin; il-fond ta' aġġustament għall-globalizzazzjoni; l-ilma ta' taħt l-art; liċenzji tas-sewqan ġodda; il-Kummissarji tal-Bulgarija u tar-Rumanija; il-Baġit ta' l-UE.

Saret ukoll iċ-ċerimonja ta' l-għoti tal-Premju Sakharov għal-Liberta' tal-Ħsieb.

Il-MPE ddeċiedew li ma jsirx id-dibattitu ppjanat għall-Ħamis, dwar il-ħelsien ta' l-istaff mediku li qed jinżamm fil-Libja.

Simon BUSUTTIL (EPP-ED, MT) iddefenda t-tneħħija ta' dan id-dibattitu minn fuq l-aġenda u qal li dan mhuwiex iż-żmien opportun biex tiġi diskussa din is-sitwazzjoni.

Fakkar li l-proċedura ġudizzjarja li tinvolvi l-infirmiera Bulgari waslet f'mument kruċjali u saħaq li riżoluzzjoni tal-Parlament bħalissa tista' toħloq iktar ħsara milli ġid.

Għalhekk, kompla jgħid, ikun aħjar jekk din il-ġimgħa ma ssir ebda mozzjoni għal riżoluzzjoni dwar din il-kwistjoni.

Istituzzjonijiet

Iffirmati REACH u l-FP7

Fil-bidu tas-seduta plenarja straordinarja tat-18 ta' Diċembru, il-President tal-Parlament Ewropew Josep Borrell u l-President Finlandiż Matti Vanhannen, li bħalissa għandu l-kariga ta' President tal-Kunsill, iffirmaw pubblikament il-Regolament REACH u s-Seba' Programm ta' Qafas għar-Riċerka.

B'hekk dawn ikunu jistgħu jibdew joperaw fl-2007.

Il-President Borrell fakkar li l-iffirmar tar-regolament REACH u tas-Seba' Programm Qafas għar-Riċerka jirriprezenta l-aħħar fażi ta' proċess leġislattiv twil qabel issir il-publikazzjoni tagħhom fil-Gazzetta Uffiċjali ta' l-UE.

L-għan ta' din is-seduta straordinarja huwa li jiġu diskussi r-riżultati tal-laqgħa tal-Kunsill Ewropew ta' l-14 u l-15 ta' Diċembru u l-konklużjonijiet tal-Presidenza Finlandiża.

Istituzzjonijiet

Seduta plenarja straordinarja: Riżultati tal-Kunsill Ewropew u tal-Presidenza Finlandiża

Matul is-seduta staordinarja tat-18 ta' Diċembru ġew diskussi r-riżultati tal-laqgħa tal-Kunsill Ewropew ta' l-14 u l-15 ta' Diċembru u l-konklużjonijiet tal-Presidenza Finlandiża.

Il-maġġoranza tal-MPE qablu li, fost affarijiet oħra, l-UE għandha tkompli bit-tkabbir - iżda l-ewwel għandha ssir riforma istituzzjonali.

Qablu wkoll li l-politika ta' l-immigrazzjoni għandha tkun iktar miftuħa.

Barra dan, il-proċedura kostituzzjonali għandha tasal fit-tmiem qabel l-elezzjonijiet Ewropej li jmiss.

Matti VANHANEN li bħalissa għandu l-kariga ta' President tal-Kunsill, fakkar li s-suġġetti ewlenin li ġew trattati fil-Kunsill Ewropew inkludew it-tkabbir, il-ġustizzja u l-affarijiet interni, u r-ratifika tat-Trattat Kostituzzjonali.

Dwar it-tkabbir qal li dan kien politika ta' suċċess li saħħet l-Unjoni Ewropea u għelbet id-diviżjoni tal-gwerra bierda.

Qal li t-Turkija trid tiffaċċja l-konsegwenzi talli ma żammitx l-impenni tagħha rigward Ċipru, iżda fl-istess ħin, saħaq li l-ġejjieni ta' dan il-pajjiż qiegħed fl-Unjoni Ewropea.

Kompla jgħid li t-tkabbir ser ikompli iżda l-pajjiżi li jridu jissieħbu għandhom jissodisfaw il-kriterji stretti għall-adeżjoni.

Dwar il-Kostituzzjoni, qal li ma jistax ikun hemm negozjati ġodda daqs li kieku qatt ma kien hemm abbozz, għaliex diġa' kien hemm 16-il Stat Membru li rratifikaw it-test.

Madankollu t-Trattat Kostituzzjonali ma jistax jgħaddi jekk ma jkunx ratifikat mill-Istati Membri kollha, u saħaq li dan għandu jsir idealment qabel l-elezzjonijiet Ewropej ta' l-2009.

Fakkar ukoll li ċ-ċittadini qed jistennew li l-Unjoni Ewropea tieħu miżuri speċifiċi biex jittejbu l-ġustizzja u s-sigurta', iżda l-ħtieġa ta' l-unanimita' fit-teħid ta' deċiżjonijiet qed iżomm lura l-progress.

Iddispjaċieh li ċerti Stati Membri huma kontra l-klawsola tal- passerelle għaliex it-teħid ta' deċiżjonijiet f'dan il-qasam huwa ta' prijorita' u ghalehkk hemm bżonn li dan jibda jsir fuq bażi ta' maġġoranza kwalifikata.

Dwar il-politika ta' l-immigrazzjoni, fakkar li l-Presidezna wriet solidarejta' ma l-Istati Membri fin-Nofsinhar ta' l-Ewropa minħabba il-problemi relatati mal-wasla ta' immigranti llegali li jiffaċċjaw.

Qal li l-Kunsill Ewropew qabel li għandu jkun hemm approċċ komprensiv għall-immigrazzjoni legali u illegali, li ma tkunx tikkonċerna biss il-kontrolli tal-fruntieri.

Tkellem ukoll dwar il-bżonn ta' politika b'saħħitha għall-innovazzjoni u t-taħriġ, li qegħdin fil-qalba tal-kompetittivita' Ewropea; u ta' politika Ewropea fil-qasam ta' l-enerġija u t-tibdil fil-klima għaliex hemm bżonn ta' riżultati konkreti għall-ġid taċ-ċittadini

Temm jgħid li jemmen li l-ġejjieni ta' l-Ewropa huwa ġejjieni komuni, ġejjieni fejn "l-Ewropa tkun magħquda u mingħajr fruntieri".

Il-President tal-Kummissjoni José Manuel BARROSO qal li l-Kunsill Ewropew wera li l-Ewropa miexja 'l quddiem, qed tikseb riżultati u qiegħda tagħmel progress.

Qal li din hija "l-Ewropa li għandna bżonn għall-ġejjieni".

Kompla jitkellem dwar it-tkabbir u qal li waqt li jeżisti kunsens dwar it-tkabbir ta' l-Unjoni, huwa importanti li tiġi kkunsidrata il-ħila tagħha għall-integrazzjoni.

Fl-istess ħin għandhom jiġu sodisfatti l-kundizjonijiet stretti għas-sħubija.

Saħaq li l-politika tat-tkabbir tista' tkun ta' benefiċċju għal kulħadd u li tista' ssaħħaħ lill-Unjoni, kemm internament kif ukoll fuq livell globali.

Dwar l-immigrazzjoni, fakkar li l-Unjoni għarfet li ma kinitx qiegħda tagħmel biżżejjed, għalhekk tajjeb li jsiru laqgħat ta' livell għoli bejn l-UE u l-Afrika għaliex dawn għandhom jipprovdu bażi adegwata għax-xogħol ta' l-Unjoni.

Qal ukoll li jiddispjaċieh li ċerti Stati Memebri kienu kontra l-klawsola tal- passerelle għal teħid ta' deċiżjoni iktar effiċjenti.

Tkellem ukoll dwar l-innovanzjoni u r-riċerka sabiex l-Unjoni tkun waħda li twassal għal riżultati pożittivi fil-oqsma ta' l-ekonomija, l-enerġija, il-politika esterna, u oħrajn.

Temm jgħid li l-Ewropa tal-ġejjieni ma tistax tinbena bl-istrumenti tal-passat u li ma tistax twassal għal riżultati konkreti sakemm ma jiġix ratifikat it-Trattat Kostituzzjonali.

Il-Gruppi Politiċi

Hans-Gert POETTERING (EPP-ED, DE) qal li r-relazzjonijiet mar-Russja huma diffiċli iżda hemm bżonn li jkun żgurat li ma jiġux issagrifikati d-drittijiet tal-bniedem.

Dwar it-Turkija, filwaqt li hemm bżonn ta' sħubija, il-pajjiż għandu jiżgura li jirrispetta l-impenni tiegħu.

Saħaq ukoll li hemm bżonn ta' riżultati dwar it-Trattat Kostituzzjonali qabel l-elezzjonijiet Ewropej li jmiss.

Fil-qasam ta' l-immigrazzjoni, hemm bżonn li l-Unjoni tieħu impenn serju u ma tittollerax sitwazzjonijiet ta' faqar u mewt.

Għalhekk għandu jinstab approċċ xieraq sabiex dawn in-nies ikollhom futur anke fil-pajjiżi tagħhom stess.

Martin SCHULZ (PES, DE) qal li l-Kunsill Ewropew kiseb żewġ riżultati pożittivi.

Li l-Ewropa tirrikonoxxi ir-responabbilta' tagħha għat-tkabbir, iżda li dan għandu jsir wara riforma istituzzjonali għaliex ma jistax isir tkabbir ieħor ibbażat fuq it-Trattat ta' Nizza - il-proċess ta' riforma għandu jkun marbut mal-Kostituzzjoni.

Barra dan, l-UE tirrikonoxxi li għandha bżonn politika ta' immigrazzjoni li ma tkunx waħda ta restrizzonijiet biss - għalhekk hemm bżonn li jiġu stabbiliti l-istrumenti necessarji, li jinvolvu l-użu tal- passerrelle .

Graham WATSON (ALDE, UK) qal li l-Presidenza Findlandiża qarrbet 'l-Unjoni Ewropea maċ-ċittadin, u qabel li din ma tistax tirrispondi għall-aspettativi tagħhom bl-istrumenti li għandha.

Qal ukoll li hemm bżonn ta' iktar progress fil-qasam ta' l-immigrazzjoni, għaliex s'issa l-Unjoni ffukat l-iktar fuq l-aspett tas-sigurta' u ftit fuq l-aspett umanitjaru ta' dawn l-influssi.

Fl-istess ħin laqa' l-fatt li jkun hemm rabta bejn il-politika ta' l-immigrazzjoni u dik ta' l-iżvilupp.

Laqa' wkoll l-istqarrija tal-Kunsill Ewropew li it-tkabbir kien suċċess.

Brian CROWLEY (UEN, IE) ma kienx daqstant favur il-klawsola tal- passerelle fil-qasam tal-ġustizzja u l-intern għaliex jekk ma jkunx hemm qbil bejn l-Istati Membri, ma tistax tittieħed azzjoni.

Fakkar li l-Kunsill Ewropew wera solidarjeta' fost l-Istati Membri dwar ir-relazzjonijiet mar-Russja.

Dwar il-politika ta' l-immigrazzjoni, qal li l-Unjoni għandha tara x'inhuma ir-ragunjiejit għalfejn tant individwi qed jirriskjaw ħajjithom biex jaħarbu minn pajjiżhom.

Monica FRASSONI (Greens/EFA, IT) ma qablitx l-Kunsill Ewropew mexxa l-Unjoni lejn waħda ta' riżultati, kemm fil-qasam ta' l-immigrazzjoni, it-tkabbir, kif ukoll il-Kostituzzjoni.

Mill-banda l-oħra qablet li t-Turkija għandha tibqa' msieħba u li għandha tingħata prospettiva ta' sħubija lill-Balkani tal-Punent, iżda hemm bżonn li jsir iktar fil-qasam tar-riforma kostituzzjonali.

Qalet ukoll li fir-relazzjonijiet mar-Russja hemm bżonn ta' politika ta' awtonomija fil-qasam ta' l-enerġija.

Sylvia-Yvonne KAUFMANN (GUE/NGL, DE) qalet li pajjiż li jrid jissieħeb ma' l-Unjoni għandu jissodisfa il-kriterji ta' l-adeżjoni.

Iżda t-Trattat ta' Nizza m'għadux adattat u għalhekk hemm bżonn li jsiru riformi kbar ħalli l-UE tkun ippreparata għal tkabbir ġejjieni.

Qalet ukoll iċ-ċittadini għandhom iqisu lill-Unjoni bħala riflessjoni tal-futur tagħom, bi standards minimi rigward il-politika tax-xogħol, is-sigurta' soċjali u l-ugwaljanza bħala prijorita' politika.

Nigel FARAGE (IND/DEM, UK) qal li l-Presidenza Finlandiża "għaddiet mit-test" u ikkritika l-Parlament Finlandiż talli rratifika t-test kostituzzjonali minkejja l-fatt li 25% tal-popolazzjoni biss kienet favur.

Skond hu dan kien eżerċizzju ta' diżonesta' politika.

Qal ukoll li jekk l-UE ttejjeb it-teħid ta' deċiżjoni, dan ifisser li ser jingħatalha iktar poter.

Saħaq li fir-Renju Unit, il-leħen tal-poplu ser jinstema'.

Simon BUSUTTIL (EPP-ED, DE) laqa' l-konklużjonijiet tal-laqgħa għolja tal-Kunsill Ewropew dwar l-immigrazzjoni, għaliex dawn kienu pass 'il quddiem lejn "politika ta' immigrazzjoni bilanċata u bbażata fuq is-solidarjeta'."

"Ilna wisq niffukaw fuq miżuri fuq tul ta' żmien twil fit-tama li nsolvu l-problemi ta' l-immigrazzjoni permezz tal-politika għall-iżvilupp.

Huwa ċar li dan l-approċċ ma kienx ta' suċċess.

Għalhekk hemm bżonn li nsaħħu l-miżuri long term fi ħdan il-politika ta' l-iżvilupp, waqt li fil-futur qarib nieħdu miżuri biex inwaqqfu l-influss ta' immigrazzjoni llegali."

Kompla jgħid li fis-sitwazzjoni kif inhi bħalissa, "il-piż kollu qiegħed jaqa' fuq l-Istati Membri tan-Nofsinhar, li jiġu mgħarrqa bla waqfien minn influss ta' immigrazzjoni llegali."

Temm billi qal li l-konklużjonijiet tal-laqgħa għolja "jeħduna pass ieħor 'il quddiem għaliex jinkludu sensiela ta' miżuri konkreti f'dan il-qasam."

-//EP//TEXT IM-PRESS 20061207BRI01143 FULL-TEXT DOC XML V0//MT

Drittijiet tal-bniedem

Alexander Milinkevich jirċievi l-Premju Sakharov għal-Liberta' tal-Ħsieb

Alexander Milinkevich, il-mexxej ta' l-oppożizzjoni fil-Belarus, irċieva l-Premju Sakharov għal-Liberta' tal-Ħsieb mill-President Josep Borrell f'isem il-Parlament Ewropew.

Is-Sur Milinkevich kien ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Aktar tard, is-Sur Milinkevich safa impriġjonat għal 15-il jum, talli ipprotesta kontra r-riżultati.

Matul iċ-ċerimonja, il-President Borrell qal li diffiċli li wieħed jemmen li l-ġurnata tal-lum, miljuni ta' persuni madwar id-dinja huma mċaħħdin mid-demokrazija.

Fakkar li l-Unjoni Ewropea għandna dmir speċjali li tiddefendi u tippromwovi d-drittijiet tal-bniedem fid-dinja.

Għalhekk din qatt ma tittollera l-vjolazzjoni tad-dinjita' tal-bniedem u l-oppressjoni tal-valuri demokratiċi.

Huwa saħaq li l-Premju Sakharov 2006 juri din id-determinazzjoni.

Waqt li indirizza lis-Sur Milinkevich, qal: "Int sirt tassew simbolu tar-reżistenza kontra l-oppressjoni u tat-tama għal ġejjieni demokratiku…

Aħna nappoġġjawk fil-ħidma tiegħek għad-demokrazija fil-Belarus u l-aspirazzjoni tas-soċjeta' li tikseb id-dritt li tagħżel il-mexxejja tagħha b'mod demokratiku, id-dritt li jkollha aċċess għal informazzjoni indipendenti, id-dritt li tistabbilixxi NGOs u d-dritt li jkollha sistema ġudizzjarja indipendenti u imparzjali."

"Il-Premju Sakharov din is-sena qiegħed jingħata lit-tama li l-Belarus jsir pajjiż demokratiku u lil kull persuna li jkollha l-kuraġġ li mhux biss toħlom dwar il-liberta' iżda wkoll tagħmilha realta'."

Wara li rċieva l-premju, is-Sur Milinkevich qal li dan għandu jkun ta' dawk kollha li qegħdin ikomplu jiġġieldu għal ħelsien f'pajjiżhom.

"Il-Premju Sakharov huwa eżempju tajjeb ħafna tal-politika morali, huwa sinjal ta' l-għarfien tal-ġejjieni Ewropew tal-Belarus."

Qal li l-awtoritajiet fil-Belarus qegħdin iġibu ruħhom bħal fi żmien l-Inkwiżizzjoni kontra l-avversarji politiċi tagħhom, li ħafna minnhom għebu.

Qal ukoll li huwa favur ir-reżistenza kontra l-oppressjoni mingħajr vjolenza, u fakkar li matul id-dimostrazzjoni ta' Marzu kontra r-riżultati falsifikati ta' l-elezzjonijiet fil-pajjiż, il-bandiera ta' l-Unjoni Ewropea kienet imtellgħa ħdejn dik tal-Belarus, bħala sinjal ta' appoġġ.

Kompla jgħid li fil-Belarus bħalissa qegħdin jergħu jittellgħu monumenti li jonoraw lil Stalin u li qiegħed jiġi mxerred ħafna gideb.

Madankollu, ir-reġim għandu diffikultajiet kbar għaliex l-ekonomija mhix qed taħdem sew u r-Russja qiegħda thedded li twaqqaf it-trattament ekonomiku preferenzjali.

Huwa saħaq li ma jridx li jkun hemm sanzjonijiet ekonomiċi fuq il-Belarus għaliex dawn jaffettwaw l-iktar lil poplu.

Semma l-fatt li l-President tar-Russja Vladimir Putin irid iġiegħel lill-President tal-Belarus Alexander Lukashenko biex jidħol f'unjoni monetarja mar-Russja u biex jniedi kostituzzjoni ġdida li tistabbilixxi unjoni politika magħha.

Għalkemm il-President Lukashenko huwa kontra din it-telfa ta' indipendenza, l-istint ta' sopravivenza politika ta' l-awtoritajiet xorta jista' jwassal biex dawn jogħqodu għar rikjesti Russi.

Fl-istess ħin, l-oppożizzjoni demokratika fil-Belarus mhix kontra r-Russja, għaliex din hija msieħba importanti għal Belarus demokratika u indipendenti.

Is-Sur Milinkevich għamel appell biex l-UE ma tgħollix il-prezz tal-viża għal ċittadini tal-Belarus, għaliex filwaqt li dawn ma jistgħux iħallsu 60 ewro, għandhom bżonn ikunu jistgħu jżommu kuntatt mal-Punent.

Għamel ukoll appell biex l-Unjoni tniedi Fond għad-Demokrazija sabiex tkun tista' tieġu azzjoni f'pajjiżi b'mexxejja dittatorjali.

Huwa temm billi rringrazzja l-Parlament Ewropew għall-appoġġ tiegħu.

Kull sena, il-Parlament Ewropew jagħti l-Premju Sakharov għal-Libertà tal-Ħsieb lil individwi jew organizzazzjonijiet eċċezzjonali li jiġġieldu kontra l-oppressjoni, l-intolleranza u l-inġustizzja.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Il-premju jingħata lil persuni, assoċjazzjonijiet jew organizzazzjonijiet, irrispettivament minn nazzjonalita', il-post ta' residenza jew il-post fejn ikunu stabbiliti.

Ir-rebbieħ jirċievi ċertifikat u ċekk ta' €50,000.

Is-Sur Milinkevich ser jagħti dan iċ-ċekk lill-NGO Norwegian Helsinki Committee li taħdem favur ir-rispett għad-drittijiet tal-bniedem.

Il-Premju Sakharov 2006 – appoġġ għal-Libertà tal-Ħsieb madwar id-dinja

-//EP//TEXT IM-PRESS 20061207BRI01143 FULL-TEXT DOC XML V0//MT

Tkabbir

L-adeżjoni tal-Bulgarija u tar-Rumanija: il-ħatra tal-Kummissarji

Il-Membri tal-Parlament Ewropew approvaw il-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju għall-Ħarsien tal-Konsumaturi, waqt li Leonard ORBAN, mir-Rumanija, għandu jsir Kummissarju għall-Multilingwiżmu, mill-1 ta' Jannar 2007.

Il-Parlament ta "l-approvazzjoni tiegħu għall-ħatra tal-Membru l-ġdid tal-Kummissjoni, Meglena KUNEVA , għall-mandat li jtemm fil-31 ta' Ottubru 2009", b'maġġoranza ta' 583 vot favur, 21 kontra u 28 astensjoni.

Bl-istess mod, l-approvazzjoni għall-ħatra ta' Leonard ORBAN ingħatat b'595 vot favur, 16 kontra u 29 astensjoni.

Il-Bulgarija u r-Rumanija ser jissieħbu ma' l-Unjoni Ewropea fl-1 ta' Jannar 2007 u b'hekk in-numru ta' Stati Membri ser jitla' għal 27.

Il-ħatra ta' żewġ ċittadini mill-Bulgarija u mir-Rumanija fil-Kummissjoni Ewropea huwa "sinjal importanti ta' l-integrazzjoni tagħhom fl-Unjoni Ewropea u ser timmarka l-bidu ta' parteċipazzjoni sħiħa fil-proċess ta' teħid ta' deċiżjonijiet fuq livell Ewropew għal dawn iż-żewġ Stati Membri ġodda."

Fl-aħħar ta' Novembru, il-Parlament Ewropew organizza seduti ta' smigħ mal-Kummissarji nnominati bl-għan li titjieb it-trasparenza tan-nominazzjonijiet u sabiex din il-ħatra tingħata aktar leġittimita'.

Wara l-approvazzjoni formali tal-Parlament Ewropew, il-Kunsill għandu jaħtar formalment lill-Kummissarji l-ġodda.

Riżoluzzjoni tal-Parlament Ewropew li tagħti l-approvazzjoni għall-ħatra tal-Membru l-ġdid tal-Kummissjoni nnominat mir-Repubblika tal-Bulgarija, is-Sra Meglena KUNEVA Riżoluzzjoni tal-Parlament Ewropew li tagħti l-approvazzjoni għall-ħatra tal-Membru l-ġdid tal-Kummissjoni nnominat mir-Rumanija, is-Sur Leonard ORBAN

Tkabbir

Il-ħatra tal-Membri tal-Qorti ta' l-Awdituri mill-Bulgarija u mir-Rumanija

Il-Parlament ġie kkonsultat mill-Kunsill dwar il-ħatra tal-Membri tal-Qorti ta' l-Awdituri: Nadezhda Dimitrova SANDOLOVA għall-Bulgarija u Ovidiu ISPIR għar-Rumanija.

Il-MPE taw opinjoni favorevoli.

B'maġġoranza ta' 561 vot favur, 32 kontra u 38 astensjoni, il-Parlament Ewroprew ta opinjoni favorevoli dwar in-nominazzjoni ta' Nadezhda SANDOLAVA bħala Membru tal-Qorti ta' l-Awdituri.

Il-Parlament ta wkoll opinjoni favorevoli dwar in-nominazzjoni ta' Ovidiu ISPIR bħala Membru tal-Qorti ta' l-Awdituri bi 356 vot favur, 229 kontra u 51 astensjoni.

In-nominazzjoni ta' Ovidiu Ispir bħala Membru tal-Qorti ta' l-Awdituri [FAZAKAS] In-nominazzjoni ta' Nadezhda Sandolova bħala Membru tal-Qorti ta' l-Awdituri [POMES RUIZ]

Tkabbir

It-tkabbir ġejjieni ta' l-Unjoni Ewropea

Il-MPE iddiskutew it-tkabbir ta' l-Unjoni Ewropea - kwistjoni ewlenija li ser tkun diskussa matul il-laqgħa tal-Kunsill Ewropew li jmiss.

Il-Membri qablu li t-tkabbir dejjem kien suċċess għall-UE, li l-ħila ta' integrazzjoni mhix kundizzjoni għat-tkabbir u li m'għandu jsir ebda tkabbir ieħor qabel ma jkun hemm ftehim istituzzjonali ġdid.

Barra dan, il-gvernijiet nazzjonali għandhom jagħmlu iktar sforzi biex jispjegaw il-bżonn ta' riforma liċ-ċittadini.

Huma adottaw ukoll żewġ rapporti relatati.

Elmar BROK (EPP-ED, DE), rapporteur tal-Parlament għall-Komunikazzjoni tal-Kummissjoni għal strateġija għat-tkabbir u l-isfidi ewlenin relatati mat-tkabbir, qal li "għandna nżommu f'moħħna li t-tkabbir kien l-iktar politika ta' l-UE li kellha suċċess - dan kellu effetti pożittivi fuq l-ekonomija, kien kontribut sinifikanti għall-unifikazzjoni ta' l-Ewropa u kien ta' inċentiv kbir għall-proċess ta' riforma f'pajjiżi kandidati."

Dwar il-ġejjieni tat-tkabbir, qal li "qegħdin niffaċċjaw deċiżjoni bejn Unjoni tassew politika, li tkun interessata l-iktar fir-rwol ta' l-Ewropa fid-dinja, jew waħda li tibqa' proġett purament ekonomiku."

Din l-għażla għandha tittieħed għaliex tmur id f'id mal-bżonn li ssir reviżjoni ta' l-arranġamenti istituzzjonali attwali, hekk kif inhu maħsub mill-Kostituzzjoni.

"Għandna bżonn ta' ċarezza dwar x'qegħdin noffru lill-pajjiżi li jridu jissieħbu ma' l-Unjoni.

Diġa' tajna ċerti prospetti lil uħud mill-pajjiżi tal-Balkani, u dawn il-wegħdiet għandhom jiġu onorati.

Iżda għandha wkoll inħarsu lil hinn mill-possibilta' ta' sħubija sħiħa lejn forom multilaterali ta' koperazzjoni li jistgħu jiġu offruti issa milli wara ħmistax-il sena ta' negozjati."

Dwar it-Turkija, qal li "hija ħasra li bħalissa t-Turkija mhix qiegħda tissodisfa l-obligazzjonijiet legali li għandha," iżda, "dan ma jfissirx li t-Turkija tista' tkompli tonqos milli tissodisfa l-obligazzjonijiet legali tagħha għal dejjem."

Alexander STUBB (EPP-ED, FI) rapporteur tal-Parlament dwar l-aspetti istituzzjonali tal-ħila ta' l-UE li tintegra Stati Membri ġodda, qal li r-rapport tiegħu huwa bbażat fuq ħames punti prinċipali:

L-ewwel punt - Bidla fit-terminoloġija wżata, minn politika ta' "assorbiment" għal waħda ta' "integrazzjoni" tal-pajjiżi li jissieħbu ma' l-UE, għaliex l-ebda pajjiż ma jrid ikun "assorbit" mill-Unjoni Ewropa.

It-tieni punt - "Sensittivita' għall-interessi u attitudnijiet varji ta' dawk li jridu li l-Unjoni tikber mingħajr ma jkun hemm approfondiment politiku, dawk li jridu l-oppost, u dawk li huma kontra ż-żewġ possibilitajiet."

Dawn il-pożizzjonijiet mhumiex ġodda, u dejjem sar dibattitu istituzzjonali qabel kull tkabbir ġdid.

"Issa għandha bżonn ta' Kostituzzjoni qabel tkabbir ieħor."

It-tielet punt huwa dwar id-definizzjoni tal-ħila ta' integrazzjoni.

Skond is-Sur Stubb din mhix kundizzjoni għat-tkabbir iżda kriterju, u jkopri kwistjonijiet relatati ma' l-istituzzjonijiet, il-baġit u l-linji ta' politika.

Ir-raba' punt - li wieħed jiżgura li jkun hemm dibattitu pubbliku adegwat dwar it-tkabbir.

Il-ħames punt - il-bżonn ta' Kostituzzjoni qabel l-2009.

Huwa temm billi qal: "It-tkabbir huwa l-aħjar politika li l-Unjoni Ewropea qatt kellha.

Ġab miegħu paċi, prosperita', sigurta' u stabbilta'."

Il-Gruppi Politiċi

Íñigo MÉNDEZ DE VIGO (EPP-ED, ES) qal li "t-tkabbir huwa ħaġa pożittiva għall-Istati Membri attwali."

Iżda kompla jgħid li l-UE għadha mhis lesta għal tkabbir ieħor, għaliex "għandha bżonn tat-Trattat Kostituzzjonali".

Hannes SWOBODA (PES, AT) qal li ħafna jemmnu li iktar ma l-UE tkun żgħira, iktar aħjar, waqt li oħrajn jaħsbu l-oppost.

Qal li fil-prattika, "hemm bżonn li l-UE għandha titkellem b'leħen wieħed", u l-enfasi għandha tkun fuq il-kwalita' u mhux fuq il-kwantita'.

Annemie NEYTS-UYTTEBROECK (ALDE, BE) qalet li s'issa t-tkabbir kien suċċess li ħadd ma jista' jiċħad, li l-impenni kollha li ttieħdu mal-Kroazja, mal-Balkani u mat-Turkija għadhom jinżammu; u li għandha ssir riforma ta' l-istituzzjonijiet qabel tkabbir ieħor.

Joost LAGENDIJK (Greens/EFA, NL) huwa ċert li tkabbir ieħor "mhux ħa jirnexxi bil-qafas isituzzjonali attwali."

Barra dan, hemm bżonn li l-mexxejja jqajjmu argumenti kredibbli, li jenfasizzaw l-interessi ta' l-UE fuq tul ta' żmien twil.

Erik MEIJER (GUE/NGL, NL) qal: "It-tkabbir qiegħed iżommna lura."

Skond hu, l-attitudni neo-liberali ta' l-ekonomiji ta' l-Unjoni, it-tħassib dwar il-flussi migratorji u dak dwar id-drittijiet tal-bniedem fit-Turkija jistgħu jkunu ta' ħsara għall-prospetti tal-kandidati.

Konrad SZYMAŃSKI (UEN, PL) ikkritika d-dibattitu kollu kemm hu.

Qal li l-Kostituzzjoni qiegħda tintuża bħala skuża biex it-tkabbir isir iktar bil-mod.

"Forsi l-Unjoni qed tipprova tagħmel wisq… iżda kull m'hemm bżonn huwa li l-kandidati jissodisfaw il-kriterji."

Bastiaan BELDER (IND/DEM, NL) qal li r-rapport Stubb ma jimlix il-lakuna istituzzjonali - waqt li jikkonferma li hemm bżonn ta' kostituzzjoni, ma jagħti ebda viżjoni għall-ġejjieni tat-tkabbir.

Hemm nuqqas ta' tmexxija Ewropea biex jiġu stabbiliti il-konfini ta' l-Unjoni.

L-isfidi tat-tkabbir ta' l-Unjoni Ewropea

Il-Membri tal-Parlament Ewropew huma ta' l-opinjoni li qabel l-UE tkompli tikber, ser ikun hemm bżonn li jsir tibdil fit-Trattat ta' l-UE.

Huma qalu wkoll li d-data ta' l-adeżjoni m'għandhiex tingħata kmieni wisq u li n-negozjati għall-adeżjoni għandhom jsiru skond skeda ibbażata fuq kemm il-pajjiż jirnexxilu jikkonforma mal-kriterji politiċi ta' l-adeżjoni.

Fil-fatt, il-konformita' mal-kriterji politiċi għandha tibda tingħata iktar prijorita'.

Elmar BROK (EPP-ED, DE) ħejja r-rapport dwar l-isfidi tat-tkabbir fi ħdan il-Kumitat għall-Affarijiet Barranin, li fost affarijiet oħra, jenfasizza li t-tkabbir huwa "fost l-aktar strumenti effettivi tal-politika barranija u tal-politiki ta' prevenzjoni ta' konflitt ta' l-UE."

Ir-rapport ġie adottat b'481 vot favur, 66 kontra u 28 astensjoni.

Il-Parlament ħeġġeġ lill-gvernijiet ta' l-Istati Membri biex jikkonkludu l-proċess kostituzzjonali sa l-aħħar tas-sena 2008, għaliex it-Trattat ta' Nizza ma jipprovdix bażi adegwata għal tkabbir ieħor fil-ġejjieni.

Għalhekk irid li r-riformi neċessarji jkunu tlestew qabel l-elezzjonijiet Ewropej li jmiss, fl-2009, sabiex ma jkunx hemm dewmien fin-negozjati attwali għall-adeżjoni, speċjalment dawk mal-Kroazja.

Dwar il-Kroazja, il-Membri laqgħu l-progress kontinwu lejn l-integrazzjoni fl-UE.

Huma qegħdin jagħmlu appell sabiex iż-żewġ partijiet jżommu l-pass li ntlaħaq fin-negozjati sabiex dawn jintemmu malajr kemm jista' jkun.

Dwar it-Turkija, il-Parlament fakkar li r-rapport tal-Kummissjoni jgħid li l-pass ta' riforma fil-pajjiż naqas.

Il-Membri enfasizzaw il-fatt li t-Turkija għandha tirratifika u timplementa fis-sħiħ il-Protokoll ta' Ankara, li jestendi l-Ftehima ta' Assoċjazzjoni bejn l-UE u t-Turkija għall-Istati Memri l-ġodda kollha, inkluż Ċipru.

F'Settembru 2005, il-gvernijiet ta' l-Istati Membri ta' l-UE kienu qalu li l-implementazzjoni ta' dan il-Protokoll għandha tkun evalwata fl-2006.

Huma kien avvżaw li nuqqasijiet f'din l-implementazzjoni jaffettwaw il-progress ġenerali tan-negozjati.

Għalhekk il-Parlament għamel appell lit-Turkija sabiex tikkopera b'mod kostruttiv ħalli tiżgura implemtazzjoni sħiħa tal-Protokoll sa l-aħħar tas-sena.

Il-Membri enfasizzaw ukoll il-fatt li r-rifjut tat-Turkija biex tikkonforma b'mod sħiħ ma' l-obbligi tagħha "qed jipperikola b'mod serju l-progress xieraq tan-negozjati ta' sħubija".

Ir-rapport jitkellem ukoll dwar il-Balkani tal-Punent u jgħid li hemm bżonn li jinżammu l-prospetti ta' sħubija ta' dawn il-pajjiżi ma' l-Unjoni Ewropea.

B'hekk ikun hemm konsolidazzjoni tal-paċi u tal-prosperita' fir-reġjun.

Fl-istess ħin, huwa l-pass ta' riforma li għandu jiddetermina meta dawn il-pajjiżi jkunu jistgħu jissieħbu ma' l-UE.

Il-Parlament reġa' talab lill-Kummissjoni u lill-Kunsill sabiex jippreżentaw proposti għal relazzjoni bilaterali jew multilaterali mill-qrib ma' l-UE għall-pajjiżi Ewropej kollha li bħalissa m'għandhomx prospetti ta' sħubija (dan jeskludi t-Turkija u l-Balkani tal-Punent).

Enfasizza wkoll li huwa f'idejn il-pajjiżi kollha bi prospetti rikonoxxuti ta' sħubija jekk iridux jissieħbu jew le f'dan il-qafas multilaterali bħala pass intermedju lejn sħubija sħiħa.

Il-ħila li tintegra Stati Membri ġodda

Il-Parlament adotta rapport dwar ir-riformi istituzzjonali neċessarji biex titjieb il-ħila ta' l-UE li tintegra Stati Membri ġodda.

Il-MPE għarfu li d-diffikultajiet li l-Unjoni qiegħda tiffaċċja biex iżżomm "l-impenji eżistenti magħmulin mal-pajjiżi ta' l-Ewropa tax-Xlokk" rigward l-adeżjoni u għalhekk għamlu appell biex l-Unjoni tiżviluppa l-istruttura istituzzjonali, finanzjarja u politika tagħha qabel tkompli b'iktar tkabbir.

Ir-rapport adottat b'398 vot favur, 99 kontra u 36 astensjoni kien imħejji minn Alexander STUBB (EPP-ED, FI) fi ħdan il-Kumitat għall-Affarijiet Kostituzzjonali.

Il-prinċipju tal-"ħila ta' integrazzjoni" jimplika li wara kull adeżjoni, l-istituzzjonijiet ta' l-UE għandhom ikunu jistgħu jaħdmu tajjeb u jieħdu deċiżjonijiet b'mod demokratiku; li ir-riżorsi finanzjarji jkunu biżżejjed sabiex jiffinanzjaw b'mod xieraq l-attivitajiet tagħha; u li din tkun kapaċi tiżviluppa b'suċċess il-politiki tagħha u tilħaq l-għanijiet tagħha.

Għalhekk, il-Membri huma tal-fehma li l-Unjoni għandha tiddeċiedi x'riformi teħtieġ qabel ma jsir xi tkabbir ieħor, billi fost affarijiet oħra, jitqies l-impatt li l-Istati l-Membri l-ġodda jista' jkollhom fuq il-ħiliet istituzzjonali, finanzjarji u deċiżivi tagħha.

Il-Membri saħqu li din il-ħila ta' integrazzjoni m'għandhiex tkun kriterju ġdid applikabbli għall-pajjiżi kandidati.

Dan għaliex ir-responsabbilta' li ttejjeb il-ħila li taċċetta pajjiżi ġodda u tkompli bil-proċess ta' integrazzjoni hija ta' l-Unjoni Ewropea u mhux tal-pajjiżi kandidati.

Huma fakkru li fl-imgħoddi t-tkabbir "saħħaħ l-Unjoni, rawwem it-tkabbir ekonomiku, irrinforza l-irwol tagħha fid-dinja u stimula l-iżvilupp ta' politiki ġodda ta' l-UE."

Dwar ir-riformi, il-Membri jixtiequ, fost affarijiet oħra: l-adozzjoni ta' sistema ġdida ta' votazzjoni b'maġġoranza kwalifikata li żżid il-kapaċita' tal-Kunsill li jieħu d-deċiżjonijiet; definizzjoni ċara tal-valuri li fuqhom l-Unjoni hija mwaqqfa, ta' l-għanijiet u tal-kompetenzi tagħha; it-tisħiħ tat-trasparenza fil-proċess tat-teħid tad-deċiżjonijiet fil-Kunsill; iktar involviment tal-parlamenti nazzjonali fil-kontroll ta' l-azzjonijiet ta' l-Unjoni; u l-adozzjoni ta' klawsola li tippermetti lill-Istati Membri li joħorġu mill-Unjoni Ewropea.

Il-MPE huma wkoll tal-fehma li l-Kunsill għandu jitlob il-kunsens tal-Parlament Ewropew dwar l-adeżjoni ta' stati membri ġodda, mhux biss għad-deċiżjoni biex jiġu konklużi n-negozjati iżda wkoll biex dawn jinfetħu.

Barra minn hekk, il-Politika Ewropea għall-Viċinanzi għandha tiġi infurzata mill-ġdid, ħalli jiġu stabbiliti relazzjonijiet ta' benefiċċju reċiproku ma' dawk il-pajjiżi Ewropej li ma jkollhom l-ebda prospetti immedjati li jissieħbu ma' l-UE.

Il-Parlament reġa' afferma l-opinjoni tiegħu li għandu jinkiseb arranġament kostituzzjonali għall-Unjoni Ewropea qabel iċ-ċittadini ta' l-Unjoni jintalbu jivvutaw fl-Elezzjonijiet Ewropej fl-2009, għaliex jekk it-Trattat Kostituzzjonali jkun ratifikat, dan għandu jsaħħaħ il-ħila ta' integrazzjoni ta' l-Unjoni.

L-aspetti istituzzjonali tal-ħila ta' l-Unjoni Ewropea li tintegra Stati Membri ġodda [STUBB] L-istrateġija tat-tkabbir u l-isfidi ewlenin 2006 - 2007 [BROK]

-//EP//TEXT IM-PRESS 20061207BRI01143 FULL-TEXT DOC XML V0//MT

Il-ħarsien ta' l-ilma ta' taħt l-art: ftehim dwar standards iktar stretti

Il-Parlament Ewropew adotta ftehim ta' konċiljazzjoni li ntlaħaq bejn ir-rappreżentanti tiegħu u tal-Kunsill dwar id-Direttiva fuq il-protezzjoni ta' l-ilma ta' taħt.

Il-Parlament irnexxilu jintroduċi dispożizzjonijiet sabiex l-Istati Membri jieħdu miżuri iktar stretti li jevitaw li sustanzi perikolużi jikkontaminaw l-ilma ta' taħt l-art - sors primarju ta' ilma tax-xorb f'ħafna postijiet fl-Ewropa.

Fil-pożizzjoni komuni tiegħu, il-Kunsill kien ippropona li d-direttiva jkollha l-għan li tipproteġi l-ilma ta' taħt l-art iżda l-MPE riedu jkabbru l-ambitu tagħha.

Għalhekk issa l-għan tad-direttiva ħa jkun li tipproteġi l-ilma ta' taħt l-art "kontra t-tniġġis u d-deterjorament".

Dan il-punt kien importanti ħafna għall-MPE għaliex l-ilma ta' taħt l-art huwa "l-akbar ġabra ta' ilma ħelu u dik l-aktar sensittiva fl-Unjoni Ewropea".

F'ħafna reġjuni huwa wkoll sors prinċipali tal-provvista ta' l-ilma tax-xorb għall-pubbliku.

Punt ewlieni ieħor tal-ftehima li l-Parlament insista fuqu kien li l-Istati Membri għandhom jieħdu "il-miżuri kollha meħtieġa li jevitaw dħul fl-ilma ta' taħt l-art ta' kwalunkwe sustanza perikoluża" - il-Kunsill kien qiegħed jeħtieġ biss li l-Istati Membri jimmiraw li jagħmlu dan.

Dawn is-sustanzi perikolużi jinkludu, fost oħrajn, l-arseniku, il-kadmju u l-bijoċidi, miġburin f'lista f'anness tad-direttiva qafas dwar l-ilma tas-sena 2000.

Kwalunkwe tibdil f'din il-lista ta' sustanzi perikolużi ser ikollha ssir permezz tal-proċedura ta' kodeċiżjoni.

Sabiex jiġi żgurat li jkun hemm konsistenza bejn id-Direttiva fuq il-protezzjoni ta' l-ilma ta' taħt l-art u direttivi oħra tal-Komunita' li jittrattaw l-ilma, it-tniġġis minn nitrati wżati fil-biedja mhuwiex ħa jkun kopert minn din id-Direttiva.

Għalhekk Il-livell massimu ta' tniġġis minn nitrati ser jibqa hekk kif meħtieġ mid-direttiva dwar in-nitrati ta' l-1990, jiġifieri 50mg/l.

Madankollu, peress li l-protezzjoni ta' l-ilma ta' taħt l-art, speċjalment mill-pestiċidi, ser tirrikjedi li jsir xi tibdil fil-prattiki agrikoli li jista' jwassal għal telf fid-dħul tal-bdiewa, il-Membri saħqu li għandha tingħata għajnuna speċjali permezz tar-regolament tal-politika agrikola komuni dwar l-iżvilupp rurali.

Bl-eċċezzjoni tal-pestiċidi, it-test ta' konċiljazzjoni ma jobbligax li jkun hemm l-istess standards madwar l-UE iżda jfittex li jarmonizza metodi biex jitkejlu dawk is-sustanzi li jistgħu jkunu jniġġsu.

Id-Direttiva mhix se tipprojbixxi lill-Istati Membri milli jżommu jew jintroduċu standards iktar stretti, speċjalment f'żoni ta' salvagwardja, li jistgħu ikopru it-territorju kollu ta' Stat Membru.

Ir-regoli tad-direttiva għandhom jiġu riveduti sitt snin wara li din tidħol fis-seħħ, u kull sitt snin wara.

L-Istati Membri ser ikollhom sentejn ċans biex jinkludu r-regoli tad-direttiva fil-liġijiet nazzjonali tagħhom, jiġifieri sas-sena 2009.

Il-protezzjoni ta' l-ilma ta' taħt l-art mit-tniġġis u d-deterjorament

-//EP//TEXT IM-PRESS 20061207BRI01143 FULL-TEXT DOC XML V0//MT

Adottat il-ftehim dwar REACH

Il-Parlament adotta il-kompromess li ntlaħaq f'negozjati mal-Kunsill dwar REACH, ir-regolament il-ġdid dwar is-sustanzi kimiċi b'maġġoranza kbira.

Meta dan jidħol fis-seħħ, il-produtturi ser ikollhom jirreġistraw dawk is-sustanzi kimiċi kollha li kull sena jiġu prodotti jew importati fi kwantitajiet akbar minn tunnellata.

F'każ ta' sustanzi iktar perikolużi, il-produtturi ser ikollhom jagħmlu pjan ta' sostituzzjoni biex jibdew jużaw alternattivi iktar siguri.

Il-kompromess li ntlaħaq mal-Kunsill u li kien appoġġjat minn erba' gruppi politiċi tal-PE (PPE-ED, PES, ALDE, UEN) ġiet adottat b'529 vot favur, 98 kontra u 24 astensjoni.

Wara l-votazzjoni, il-President tal-Parlament Ewropew Josep BORRELL qal: "Din il-votazzjoni fuq wieħed mill-iktar testi kumplikati fl-istorja ta' l-UE, tistabilixxi leġislazzjoni essenzjali li tipproteġi s-saħħa pubblika u l-ambjent mir-riskji assoċjati mas-sustanzi kimiċi, mingħajr ma thedded il-kompetittivita' Ewropea."

Il-pakkett leġislattiv REACH għandu l-għan li jieħu post madwar 40 testi leġislattivi li jeżistu bħalissa u li m'għadhomx ikkunsidrati tajbin biżżejjed biex jinkoraġġixxu l-innovazzjoni jew jipprovdu protezzjoni xierqa għall-ambjent jew għall-pubbliku ġenerali.

Għalhekk ser ikun hemm regolament wieħed u sistema waħda għar-reġistrazzjoni, l-evalwazzjoni u l-awtorizzazzjoni tas-sustanzi kimiċi.

Ir-reġistrazzjoni tas-sustanzi

REACH tirrikjedi li s-sustanzi u prodotti kimiċi jkunu reġistrati ma' l-Aġenzija Ewropea għas-Sustanzi Kimiċi, qabel jiġu prodotti jew imqiegħda fis-suq.

Din l-aġenzija għanha tiġi stabbilita f'Ħelsinki.

Il-Bord ta' Tmexxija ta' l-Aġenzija ser jinkludi żewġ persuni indipendenti maħtura mill-Parlament Ewropew.

Barra minn hekk, qabel ma jinħatar, il-kandidat magħżul għal Direttur Eżekuttiv għandu jagħmel stqarrija quddiem il-Parlament Ewropew u jwieġeb mistoqsijiet mill-MPE.

L-iskema ta' reġistrazzjoni eventwalment għandha tinkludi kemm is-sustanzi kimiċi il-ġodda kif ukoll dawk li diġa' jeżistu, jiġifieri madwar 30,000 sustanza.

Dawn is-sustanza kollha għandhom ikunu reġistrati sa l-2018.

Id-dejta dwar dawn il-prodotti għandha tiġi ppreżentata permezz ta' rapporti dwar is-sikurezza ta' sustanzi kimiċi.

L-ammont ta' dejta li għandha tkun ipprovduta tiddependi skond kemm il-prodott ikun perikoluż, l-ammont ta' sustanza prodotta jew importata, u kemm ikun hemm espożizzjoni għas-sustanza.

Teżisti wkoll proċedura ta' reġistrazzjoni flessibbli għal sustanzi prodotti jew importati fi kwantitajiet żgħar (bejn tunnellata u għaxar tunnellati fis-sena), sakemm dawn ma jkunux potenzjalment perikolużi.

B'hekk jitnaqqsu l-piż ta' proċeduri amministrattivi u l-ispejjeż għal kumpaniji żgħar.

Fi żmien 12-il sena, il-Kummissjoni għandha tiddeċiedi jekk għandhiex testendi l-obbligu li jsiru rapporti dwar is-sikurezza ta' sustanzi kimiċi meta dawn jiġu prodotti jew importati fi kwantitajiet ta' inqas minn għaxar tunnellati fis-sena.

Fil-każ ta' sustanzi karċinoġeniċi, mutaġeniċi jew tossiċi għar-riproduzzjoni, din id-deċiżjoni għandha tittieħed fi żmien seba' snin.

Awtorizzazzjoni ta' sustanzi perikolużi

Is-sistema REACH tirrikjedi wkoll li ssir proċedura speċjali ta' awtorizzazzjoni għall-maġġoranza ta' sustanzi perikolużi - madwar 3,000 - speċjalment meta sustanza tkun persistenti, bijo-akkumulattiva u tossika; persistenti ħafna u bijo-akkumulattiva ħafna; jew karċinoġenika, mutaġenika jew tossika għar-riproduzzjoni.

Fil-fatt, ser ikun hemm trasferiment tar-responsabbilta' għall-analiżi tar-riskju mill-aġenziji governattivi għall-produtturi jew importaturi.

Għas-sustanzi l-iktar perikolużi, il-produtturi ser ikollhom l-obbligu li jniedu pjan sabiex dawn is-sustanzi jkunu sostitwiti b'alternattivi iktar siguri.

F'każ li ma tkun teżisti ebda alternattiva, il-produtturi ser ikollhom jippreżentaw pjan ta' riċerka u żvilupp biex isibu sustanza alternattiva.

Fil-każ ta' sustanzi li jkollhom proprjetajiet li jfixklu s-sistema endokrina, ġiet mifthiema klawsola sabiex wara sitt snin tiġi evalwata l-possibilta' li dawn jiġu inklużi fost dawk is-sustanzi li jistgħu jiġu awtorizzati skond il-vantaġġi soċjali u ekonomiċi tagħhom.

L-obbligu tal-prudenza

L-obbligu tal-prudenza huwa inkluż fir-regolament permezz ta' premessa li tfakkar li l-produzzjoni, l-importazzjoni jew it-tqegħid fis-suq ta' sustanzi għandu jsir b'mod prudenti u responsabbli, sabiex jiġi żgurat kemm jista' jkun li dawn ma jagħmlux ħsara lis-saħħa tal-bniedem jew l-ambjent.

Il-benessari ta' l-annimali

Rigward il-promozzjoni ta' alternattivi għall-ittestjar fuq l-annimali, min ikun involut ser ikollha 45 ġurnata ċans biex jesprimi l-opinjoni tiegħu qabel isir kwalunkwe pjan għall-ittestjar fuq l-annimali.

Waqt li għandha tiġi evitata d-duplikazzjoni ta' dan it-tip ta' ittestjar, informazzjoni dwar it-tossiċita' fuq il-bniedem għandha tinġabar, jekk ikun possibli, permezz ta' metodi alternettivi, bħal dawk in vitro .

Dawn il-metodi alternattivi għandhom jiġu validati mill-Kummissjoni.

L-għoti ta' informazzjoni

Ser ikun hemm ukoll obbligu li tingħata informazzjoni lill-pubbliku dwar is-sustanzi kimiċi jew perikolużi li jkunu jinsabu fil-prodotti, fi kwantitajiet ta' iktar minn 0.1% tal-piż totali tal-prodott.

Il-Kummissjoni għandha tikkunsidra u teżamina l-possibiltajiet għat-twaqqif ta' marka ta' kwalita' Ewropea.

REACH għandha tidħol fis-seħħ mill-1 ta' Ġunju 2007.

Ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) Il-klassifikar, l-ippakkjar u t-tikkettar ta' sustanzi perikolużi u li tistabbilixxi Aġenzija Ewropea għas-Sustanzi Kimiċi

-//EP//TEXT IM-PRESS 20061207BRI01143 FULL-TEXT DOC XML V0//MT

Aġġornament tar-regoli dwar ix-xandir tar-reklami

Il-Parlament approva xi tibdil fir-regoli dwar ir-reklami mxandra fuq it-televiżjoni fl-Ewropa, u approċċ ġdid f'każijiet meta prodotti kummerċjali jintwerew matul i x-xandir barra l-ħin tar-reklami.

Ir-rapport adottat ikabbar l-ambitu tad-'Direttiva mingħajr Fruntieri' ta' l-1997 sabiex din tkun tapplika għas-servizzi awdjoviżivi kollha, inkluż mezzi ta' xandir ġdid.

Il-Membri qablu li kull 30 minuta għandu jkun hemm waqfa għar-riklami matul films u xi programmi televiżi oħrajn.

Prodotti kummerċjali ser ikunu jistgħu jintwerew barra l-ħin tar-reklami f'każijiet limitati biss.

L-għan tal-proposta għal direttiva ġdida, li issa qed tiġi msejħa id- Direttiva dwar is-Servizzi tal-Midja Awdjoviżiva , huwa li taġġorna d-direttiva Televiżjoni mingħajr Fruntieri sabiex xandara pubbliċi u privati, kif ukoll produtturi indipendenti, ikunu jistgħu jaħdmu fl-istess kundizzjonijiet.

Barra minn hekk, id-direttiva l-ġdida għandha wkoll tinkludi tipi ta' midja ġodda.

Permezz ta' l-emendi adottati mill-Parlament, l-Istati Membri ser ikunu jistgħu jimponu regoli iktar stretti iżda ġustifikati kontra abbużi minn fornituri ta' servizzi awdjoviżivi bbażati fi Stati Membri oħrajn ta' l-UE.

Kundizzjonijiet stretti dwar ix-xandir ta' prodotti kummerċjali

Il-Membri qablu li każijiet fejn prodotti kummerċjali jintwerew matul ix-xandir barra l-ħin allokat għar-reklami għandhom ikunu pprojbiti ħlief matul ċerti tipi ta' programmi speċifiċi.

Barra minn hekk, meta jintwerew, dan għandu jsir skond kundizzjonijiet stretti.

Għalhekk prodotti kummerċjali li jintwerew barra l-ħin tar-reklami m'għandhomx jixxandru matul l-aħbarijiet jew programmi ta' attwalita', programmi għat-tfal, dokumentarji jew programmi li jagħtu xi tip ta' avviż.

Madankollu, l-Istati Membri xorta jistgħu jippermettu li dawn jixxandru matul, fost oħrajn, programmi ċinematografiċi, films, sensiliet tat-televiżjoni u programmi sportivi.

Barra minn hekk, il-props tal-produzzjoni għandhom ikunu permessi f'każijiet fejn ma jsir l-ebda ħlas.

Dan ifisser li ċerti prodotti jew servizzi li jiġu pprovduti b'xejn, jistgħu jkunu inkużi fil-programm.

Meta t-tqegħid ta' prodotti barra l-ħin tar-reklami jkun permess, ix-xiri jew kiri tal-prodotti jew servizzi mxandra xorta m'għandux ikun inkoraġġut b'mod dirett u lanqas m'għandhom jagħtu prominenza żejda lill-prodott ikkonċernat.

Barra dan, matul il-programm għandu jkun hemm notifikazzjoni adegwata li jkun qiegħed jintwera prodott kummerċjali barra l-ħin allokat għar-reklami mill-inqas kull 20 minuta, kif ukoll fil-bidu u fl-aħħar tal-programm.

Għandu jkun hemm ukoll projbizzjoni totali fil-każ ta' sigaretti jew prodotti oħra li jkun fihom it-tabakk, kif ukoll mediċini li jistgħu jinxtraw biss bi preskrizzjoni tat-tabib.

Regoli ġodda dwar ir-reklamar

Il-Parlament għażel ukoll li jillimita l-ħin tar-reklamar.

Fil-każ ta' films magħmula għat-televiżjoni, programmi ċinematografiċi, programmi għat-tfal, u aħbarijiet, ir-reklami għandhom jixxandru biss kull 30 minuta.

Il-Kummissjoni kienet ipproponiet li dan isir kull 35 minuta.

Barra minn hekk, wieħed għandu jkun jista' jagħraf b'mod ċar li jkunu qegħdin jixxandru reklami jew perjodi ta' telebejgħ.

Il-proporzjon ta' forom qosra ta' riklamar bħal riklami u telebejgħ f'siegħa partikulari m'għandux jaqbeż l-20%.

Il-Parlament irid wkoll li l-Istati Membri u l-Kummissjoni "jinkuraġġixxu lill-fornituri tas-servizzi awdjoviżivi biex jiżviluppaw kodiċi ta' kondotta rigward programmi għat-tfal li jkun fihom jew li jiġu interrotti minn riklamar, sponsorjar jew kwalunkwe kummerċjalizzazzjoni, ta' ikel u xorb ħżiena għas-saħħa u mhux xieraq, bħalma huma dawk b'kontenut għoli ta' xaħam, zokkor u melħ u ta' xorb alkoħoliku."

Le għall-intolleranza

Skond il-proposta tal-Kummissjoni, l-Istati Membri għandhom jiżguraw li r-reklami li jintwerew m'għandhomx jinkuraġġixxu l-preġudizzju jew id-diskriminazzjoni.

Il-Membri żiedu xi kundizzjonijiet oħra, u għalhekk il-kontenut tar-reklami m'għandu joffendi 'l ħadd fuq bażi ta' sess, diżabilita', eta' jew orjentazzjoni sesswali, u lanqas m'għandu joffendi d-dinjita' tal-bniedem.

Protezzjoni tal-minorenni

Il-Parlament irid ukoll li l-Istati Membri jiżguraw li l-kontenut tal-programmi mxandra ma jkunx ta' ħsara għall-iżvilupp fiżiku, psikoloġiku u morali tal-minorenni, speċjalment fil-każ ta' programmi li juru l-pornografija jew vjolenza bla sens.

Dritt għal tweġiba

L-Istati Membri għandhom ukoll jistabilixxu d-dritt għal tweġiba jew rimedji ekwivalenti għal "kull persuna fiżika jew ġuridika, tkun xi tkun in-nazzjonalità tagħha, li l-interessi leġittimi tagħha, b'mod partikulari iżda mhux biss, ir-reputazzjoni u l-isem tajjeb, ikunu affettwati minn asserzjoni ta' fatti fi trażmissjoni."

Derogi mill-prinċipju tal-pajjiż ta' oriġini

Derogi mill-hekk imsejjaħ prinċipju tal-pajjiż ta' oriġini, jagħti l-possibilta' lill-Istati Membri li jadottaw regoli iktar dettaljati jew stretti, sakemm dawn ikunu ġustifikati għal raġunijiet ta' politika pubblika, inkluż il-ħarsien ta' minorenni, is-sigurta' jew is-saħħa pubblika, jew il-ħarsien tad-diversita' kulturali.

Meta Stat Membru jqis li xandar fil-ġurisdizzjoni ta' Stat Membru ieħor "qed jieħu vantaġġ minn din id-direttiva b'mod abbużiv jew qarrieq sabiex jiskansa dan it-tip ta' regoli", dan jista' jikkuntattja lill-Istat Membru li għandu ġurisdizzjoni, bil-għan li tinkiseb soluzzjoni sodisfaċenti b'mod reċiproku.

Il-Parlament adotta wkoll numru ta' kriterji li għandhom japplikaw meta Stat Membru jkun irid jieħu miżuri adegwati kontra fornitur ta' servizzi tal-midja bbażat fi Stat Membru ieħor.

Dawn il-miżuri għandhom ikunu "oġġettivament neċessarji, applikati b'mod li mhux diskriminatorju, ikunu adattati għall-ilħuq ta' l-għanijiet tagħhom u ma jistgħux imorru lil hinn minn dak li hu neċessarju sabiex jintlaħqu."

Barra minn hekk, jekk il-Kummissjoni tiddeċiedi li dawn il-miżuri ma jkunux kompatibbli mal-liġi tal-Komunita', l-Istat Membru m'għandux jieħu l-miżuri proposti.

Definizzjoni ta' servizzi awdjoviżivi

Il-Parlament ma qabilx kompletament mal-proposta tal-Kummissjoni dwar id-definizzjoni ta' servizzi bi programmazzjoni lineari u servizzi bi programmazzjoni fuq talba.

Skond il-Membri, servizzi lineari huma dawk li jiġu mxandra skond skeda fissa ta' programmazzjoni waqt li servizzi fuq talba jirreferu għal każijiet meta persuna tagħmel rikjesta biex tara ċertu programm fuq bażi individwali.

Din id-direttiva mhix se tkun tapplika għal programmi tar-radju.

Ir-rapport dwar il-koordinazzjoni ta' ċerti dispożizzjonijiet leġislattivi, amministrattivi, u regolamenti ta' l-Istati Membri dwar ix-xandir televiżiv, kien imħejji minn Ruth HIERONYMI (EPP-ED, DE) fl-ewwel qari tal-proċedura ta' kodeċiżjoni.

Il-Kunsill huwa mistenni jadotta l-pożizzjoni komuni tiegħu wara li saret l-votazzjoni fil-Parlament.

Wara li eventwalment din id-direttiva tidħol fis-seħħ, l-Istati Membri għandhom ikollhom sentejn ċans biex jadattaw ir-regoli nazzjonali tagħhom għad-dispożizzjoni tad-direttiva.

Il-kordinazzjoni tax-xandir u r-reklami mxandra fuq it-televiżjoni fl-Ewropa

-//EP//TEXT IM-PRESS 20061207BRI01143 FULL-TEXT DOC XML V0//MT

Relazzjonijiet esterni

Ir-relazzjonijiet bejn l-UE u r-Russja

Il-MPE adottaw riżoluzzjoni dwar ir-relazzjonijiet bejn l-UE u r-Russja wara s-Summit li sar f'Novembru f'Ħelsinki.

Huma għarfu l-importanza tar-Russja bħala msieħba strateġika għall-koperazzjoni ekonomika, kummerċjali, u internazzjonali, iżda insistew li r-Russja għandha turi r-rieda tagħha biex tgħin fl-investigazzjonijiet sabiex jinstabu l-qattiela ta' avversarji prominenti tal-Gvern Russu.

Fl-istess ħin, huma ddeploraw t-tilwim dwar l-esportazzjoni ta' prodotti mill-UE lejn ir-Russja.

It-test jenfasizza l-importanza ta' l-għaqda u s-solidarjeta' fost l-Istati Membri ta' l-Unjoni Ewropea fir-relazzjonijiet tagħha mar-Russja.

Għalhekk il-Parlament laqa' l-fatt li l-Unjoni tkellmet b'leħen wieħed fil-laqgħat tagħha mal-President Vladimir Putin li saru f'Lahti u f'Ħelsinki.

Barra dan, il-Parlament jinsab sodisfatt bid-diskussjonijiet miftuħa dwar id-demokrazija u d-drittijiet tal-bniedem li saru fiż-żewġ Summits.

Tħassib dwar is-sitwazzjoni tad-drittijiet fundamentali

Madankollu s-sitwazzjoni attwali fir-Russja "tagħti lok għal tħassib serju fir-rigward tar-rispett għad-drittijiet tal-bniedem, għad-demokrazija, għal-liberta' ta' l-espressjoni, u għad-drittijiet tas-soċjeta' ċivili u ta' l-individwi."

It-test jirreferi wkoll għall-aħħar rapporti dwar l-użu tat-torturi li "jinkludu atti inumani u degradanti min-naħa ta' uffiċjali pubbliċi", f'ħabsijiet u f'għases tal-pulizija Russi, kif ukoll f'ċentri ta' detenzjoni sigrieti fiċ-Ċeċnija.

Il-Membri kkundannaw b'mod qawwi dawn il-prattiki u għamlu sejħa sabiex l-awtoritajiet Russi jagħmlu investigazzjoni, iwaqqfu kwalunkwe mġieba ħażina immedjatament u jressqu lil dawk responsabbli quddiem il-qorti.

Dwar ir-relazzjonijiet bejn ir-Russja u l-Ġeorġja, il-Membri stiednu l-awtoritajiet Russi biex jwaqqfu r-repressjoni ta' Ġeorġjani etniċi li jgħixu fir-Russja.

Barra minn hekk, il-Parlament jixtieq li kull assistenza finanzjarja mogħtija lir-Russja tkun marbuta ma' l-iżvilupp ta' l-istandards demokratiċi tal-pajjiż.

Il-qtil ta' l-avversarji tal-Gvern Russu

Ir-riżoluzzjoni tfakkar li l-qtil riċenti ta' avversarji prominenti tal-Gvern Russu jew ta' dawk li jiddefendu d-drittijiet bażiċi taċ-ċittadini Russi, bħal Anna Politkovskaya, kkawżaw tħassib kbir fl-Ewropa kollha.

Il-Membri saħqu li s-sħubija mar-Russja tkun affettwata serjament jekk ir-Russja ma turix "il-kapaċita' u rieda qawwija tagħha biex tgħin fl-investigazzjonijiet sabiex jinstabu l-qattiela u … sabiex jieqaf dan iċ-ċirku vizzjuż u dawk responsabbli jitressqu quddiem il-qorti."

L-esportazzjoni lejn ir-Russja

Ir-riżoluzzjoni tfakkar ukoll li r-Russja imponiet embargo ġdid fuq l-importazzjoni ta' prodotti Pollakki tal-laħam u tat-tajr.

Il-Membri jinsabu mħassba għaliex qabel is-Summit, ir-Russja heddiet li testendi l-projbizzjoni għall-UE kollha minħabba tħassib ta' deni tal-ħnieżer fir-Romanija u fil-Bulgarija.

Riċentement, din imponiet ukoll projbizzjoni fuq l-importazzjoni ta' ħut u prodotti ta' ħut mill-UE.

Skond il-Parlament, dan it-tilwim dwar l-esportazzjoni ta' prodotti lejn ir-Russja qiegħed jagħmel "ħsara serja lill-iżvilupp ulterjuri tar-relazzjonijiet bejn ir-Russja u l-Unjoni Ewropea".

Għalhekk stieden lill-Kummissjoni u lill-Gvern Russu sabiex isolvu din is-sitwazzjoni b'mod urġenti u insista li l-UE turi s-solidarjeta' meħtieġa ma' l-Istati Membri kollha.

Riżultati pożittivi tas-Summit

Il-Membri laqgħu il-ftehima li ntlaħqet waqt is-Summit sabiex r-Russja ma tibqax iżżom tariffi fuq it-titjir ta' linji ta' l-ajru ta' l-UE fuq is-Siberja.

Dan il-fatt kien wassal għal tilwima bejn iż-żewġ naħat li ilha għaddejja 20 sena, iżda fil-ġejjieni, it-trasportaturi ta' l-UE ser ikunu jistgħu jżidu r-rotot għas-swieq ta' l-Asja.

Huma laqgħu wkoll l-adozzjoni ta' Dokument ta' Qafas għad-Dimensjoni tat-Tramuntana li għandu jagħti bażi tajba għall-iżvilupp ta' koperazzjoni aktar mill-qrib mar-Russja fuq livelli reġjonali u transkonfinali.

Fl-istess ħin, il-Parlament sostna li l-progress lejn l-iffirmar u ir-ratifikazzjoni ta' ftehimiet dwar il-konfini bejn l-Estonja u r-Russja, u bejn il-Latvja u r-Russja għadu prijorita' għolja għar-relazzjonijiet bejn l-UE u r-Russja.

Peress li l-formalitajiet tal-qsim tal-konfini jieħdu ħafna żmien u jikkawżaw kjuwijiet kbar ta' trakkijiet, il-Membri huma ta' l-opinjoni li għandha tinbena "kapaċita' transkonfinali ulterjuri sabiex takkomoda żieda fil-fluss tal-prodotti".

Barra dan, l-awtoritajiet Russi għandhom inaqqsu l-istennija fil-linja mal-konfini billi jħaffu l-ispezzjonijiet u saħansitra jneħħu uħud minnhom.

Il-kwistjoni tar-relazzjonijiet bejn l-Unjoni Ewropea u r-Russja diġa' ġiet diskussa matul is-seduta plenarja li għaddiet, wara li kien sar it-18-il Summit bejn l-UE u r-Russja f'Ħelsinki fl-24 ta' Novembru.

Fost is-suġġetti li ġew imsemmija matul id-dibattitu li sar fil-Parlament kien hemm l-enerġija, id-drittijiet tal-bniedem, id-dwana u l-projbizzjoni minn naħa tar-Russja fuq l-importazzjoni tal-laħam mill-Polonja.

Riżoluzzjoni dwar ir-relazzjonijiet bejn l-UE u r-Russja

-//EP//TEXT IM-PRESS 20061207BRI01143 FULL-TEXT DOC XML V0//MT

Politika tax-xogħol

Fond Ewropew ġdid ta' aġġustament għall-globalizzazzjoni

Il-Membri approvaw ftehim li ntlaħaq bejn il-Kumitat għall-Impjiegi u l-Affarijiet Soċjali u l-Kunsill wara li saru negozjati informali dwar il-proposta tal-Kummissjoni għall-ħolqien ta' Fond Ewropew ta' aġġustament għall-Globalizzazzjoni.

Dan għandu jipprovdi sa €500 miljun fis-sena biex dawk il-ħaddiema li spiċċaw bla xogħol minħabba l-effetti tal-globalizzazzjoni, jingħataw għajnuna biex jerġgħu jintegraw ruħhom fis-suq tax-xogħol.

Il-Parlament approva ir-rakkomandazzjoni tal-Kumitat għall-Impjiegi, il-Fond Ewropew ta' Aġġustament għall-Globalizzazzjoni ( European Globalisation Adjustment Fund - EGF), li issa jista' jibda jopera mill-1 ta' Jannar 2007.

Matul in-negozjati, il-Kunsill aċċetta l-maġġoranza tar-rikjesti fir-rapport imħejji minn Roselyne BACHELOT-NARQUIN (EPP-ED, FR).

Il-Parlament enfasizza l-fatt li minkejja l-effetti pożittivi tal-globalizzazzjoni fuq it-tkabbir ekonomiku u l-impjiegi, din xorta jista' jkollha konsegwenzi negattivi għall-ħaddiema l-iktar vulnerabbli u dawk l-inqas kwalifikati f'ċertu setturi.

Għalhekk, għandha tingħata assistenza mill-EGF sabiex tiġi pprovduta s-solidarjeta' u l-appoġġ meħtieġ minn ħaddiema individwali li jkunu tilfu xogħolhom minħabba tibdil strutturali fil-kummerċ dinji.

Il-Fond m'għandhux jiffinanzja r-ristrutturazzjoni ta' kumpaniji jew ta' setturi individwali.

Skond il-Parlament, għandhom jiġu appoġġjati biss miżuri attivi fis-suq intern u mhux miżuri passivi ta' protezzjoni soċjali.

Għalhekk l-EGF għandu jkollu l-għan li jistimula t-tkabbir ekonomiku u joħloq iktar xogħolijiet fl-Unjoni Ewropea.

Min hu eliġibbli għal finanzjament mill-EGF?

Il-Membri riedu jiżguraw li l-għajnuna mill-EGF tkun tista' tingħata f'aktar każijiet.

L-assistenza għandha tikkonċentra fuq dawk il-ħaddiema li jiġu mqiegħda bla xogħol f'dawk l-oqsma li l-iktar ikunu affettwati meta bidliet strutturali kbar fis-sistemi kummerċjali dinjija.

Dawn jistgħu jwasslu għal tfixkil ekonomiku serju, bħal żieda sostanzjali fl-importazzjonijiet fl-UE, tnaqqis rapidu tas-sehem mis-suq ta' l-UE f'settur partikolari, jew delokalizzazzjoni lejn pajjiżi terzi.

Għalhekk l-EGF għandha tapplika meta:

- mill-inqas 1000 ħaddiema jitilfu xogħolhom f'kumpanija fi Stat Membru, inklużi dawk li jaħdmu mal-fornituri tagħha jew mal-produtturi li huma eqreb tal-punt tal-bejgħ milli tal-punt tal-produzzjoni, fuq perjodu ta' erba' xhur;

- mill-inqas 1000 ħaddiema, b'mod partikolari minn SMEs differenti, jitilfu xogħolhom fuq perjodu ta' disa' xhur minħabba kriżi settorali f'reġjun partikolari;

- fi swieq tax-xogħol żgħar, jew f'ċirkustanzi eċċezzjonali, l-għajnuna tista' tingħata jekk dan it-telf ta' xogħol ikollu impatt serju fuq l-impjegar u fuq l-ekonomija lokali, anke jekk il-kundizzjonijiet l-oħra ma jkunux sodisfatti.

Kull sena ser jiġu allokati 15% tal-fondi dawn iċ-ċirkustanzi eċċezzjonali u għal swieq tax-xogħol żgħar.

Peress li d-dislokazzjoni ekonomika mhux neċessarjament tkun ikkonċentrata fi Stat Membru wieħed, l-Istati Membri jistgħu f'ċirkustanzi eċċezzjonali, jippreżentaw rikjesta konġunta għall-assistenza mill-EGF.

Minn fejn jiġu l-fondi?

Ma teżisti l-ebda dispożizzjoni finanzjarja għall-EGF fil-qafas finanzjarju ta' l-UE għall-perjodu 2007-2013.

Il-proposta tal-Kummissjoni tgħid li għandu jkun hemm limitu ta' €500 miljun fis-sena u dan il-fond ser jiġu ffinanzjati minn fondi oħra li ma jkunux intefqu kollha.

X'tip ta' miżuri jistgħu jiġu ffinanzjati?

Kontribuzzjoni finanzjarja għandha tingħata għal miżuri attivi tas-suq ta' l-impjiegi, b'mod partikulari:

- għajnuna għat-tfittix ta' impjieg, gwida dwar ix-xogħol, taħriġ imfassal apposta u taħriġ mill-ġdid li jinkludu ħiliet ta' l-ICT u ċertifikazzjoni ta' l-esperjenza miksuba, għajnuna għal klassifikazzjoni mill-ġdid u promozzjoni ta' l-intraprenditorjat jew għajnuna għal impjieg indipendenti;

- miżuri b'limitu ta' żmien u speċjali, bħal sussidji għal meta wieħed ikun qed ifittex impjieg, sussidji għall-mobilita', jew sussidji lill-individwi li jieħdu sehem f'attivitajiet ta' tagħlim matul il-ħajja kollha u attivitajiet ta' taħriġ;

- miżuri li jistimulaw, b'mod partikulari lil ħaddiema żvantaġġati jew akbar fl-eta', sabiex jibqgħu jew jerġgħu jidħlu fis-suq tax-xogħol.

Meta ser jibda l-EGF?

L-EGF tista' tibda minn meta r-regolament il-ġdid jidħol fis-seħħ, jiġifieri meta tispiċċa din il-proċedura ta' kodeċiżjoni.

Issa li l-kompromess informali ġie adottat mill-Parlament, il-proċedura tkun tista' tintemm sabiex l-EGF jibda jopera mill-bidu tas-sena d-dieħla.

Għal aktar informazzjoni

Il-Kummissjoni għandha ttella' websajt, disponibbli fil-lingwi uffiċjali kollha tal-Komunita', biex tipprovdi informazzjoni dwar l-EGF, tagħti għajnuna fl-applikazzjonijiet u tgħarraf liema applikazzjonijiet ġew aċċettati jew le.

Il-Fond Ewropew ta' aġġustament għall-Globalizzazzjoni

-//EP//TEXT IM-PRESS 20061207BRI01143 FULL-TEXT DOC XML V0//MT

Inqas emissjonijiet mill-karozzi permezz ta' Euro 5

Il-Parlament adotta rapport leġislattiv sabiex issir reviżjoni tal-limiti attwali ta' emissjonijiet minn vetturi bil-mutur, l-hekk imsejjaħ standard Euro 4, li ilu japplika mill-1 ta' Jannar 2005.

L-istandard il-ġdid, li ser ikun magħruf bħala Euro 5, ser jibda japplika mill-1 ta' Settembru 2009.

Il-leġislazzjoni l-ġdida tirrikjedi wkoll li informazzjoni dwar it-tiswija tal-vettura tkun faċilment disponibbli lil operaturi indipendenti.

L-għan tal-proposta tal-Kummissjoni huwa li jiġu stabbiliti regoli armonizzati dwar il-kostruzzjoni tal-vetturi bil-mutur bl-iskop li jiżguraw it-tħaddim tas-suq intern waqt li fl-istess ħin jipprovdu għal livell għoli ta' ħarsien ta' l-ambjent fir-rigward ta' emissjonijiet fl-atmosfera.

Hekk kif inhu spjegat fir-rapport, l-istandard Euro 5 huwa wieħed mill-miżuri maħsuba biex inaqqas l-emissjonijiet ta' prekursuri ta' l-ożonu bħall-ossidji tan-nitroġenu, l-idrokarboni u l-partikuli ċkejknin ħafna.

Il-Membri adottaw rapport imħejji minn Matthias GROOTE (PES, DE), li kien jinkludi emendi ta' kompromess li ġew miftiehma mal-Kunsill, b'540 vot favur, 87 kontra u 9 astensjonijiet.

Dan jemenda l-abbozz ta' regolament propost mill-Kummissjoni għall-programm Arja Nadifa għall-Ewropa.

Huma għamlu appell biex l-istandard Euro 5 jibda japplika mill-1 ta' Settembru 2009 għall-karozzi privati, b'perjodu ta' transizzjoni sa l-1 ta' Jannar 2011.

Vetturi li jkunu intenzjonati li jissodisfaw bżonnijiet soċjali speċifiċi (per eżempju, għall-użu tas-siġġijiet tar-roti jew biex ikunu jistgħu ipoġġu seba' persuni jew iktar) kif ukoll vetturi kummerċjali ħfief, ser jingħataw ċans sa l-1 ta' Settembru 2010.

Madankollu, għal dawn il-vetturi li jissodisfaw bżonnijiet soċjali, ser ikun hemm perjodu ta' transizzjoni sal-bidu ta' l-2012.

Wara li jiskadu dawn il-perjodi ta' transizzjoni, l-Istati Membri għandhom jirrifjutaw li jagħtu approvazzjoni tat-tip lil vetturi bil-mutur ġodda li ma jkunux konformi mar-regoli dwar l-emissjonijiet jew il-konsum tal-fjuwil.

Il-Membri diġa' qegħdin iħeġġu biex jiġu stabbiliti dati għall-fażi li jmiss, jiġifieri għall-istandard Euro 6.

Huma ssuġġerew l-1 ta' Settembru 2014 għal karozzi privati, u l-1 ta' Settembru 2015 għal vetturi kummerċjali ħfief.

Il-perjodi ta' transizzjoni għandhom ikunu sa l-1 ta' Settembru 2015 u l-1 ta' Settembru 2016 rispettivament.

Wara li jiskadu dawn il-perjodi, l-Istati Membri jkollhom jirrifjutaw li jagħtu approvazzjoni tat-tip u jipprojbixxu l-bejgħ ta' dawn il-vetturi.

L-informazzjoni dwar it-tiswija tal-vetturi

Dwar l-aċċess għal informazzjoni dwar it-tiswija tal-vetturi, il-Membri qablu li l-manifatturi għandhom jagħtu aċċess għal informazzjoni lil operaturi ta' garaxxijiet indipendenti, ekwivalenti għal dak disponibbli għal negozjanti awtorizzati u ħwienet tat-tiswija.

Dan għandu jsir permezz ta' database .

Barra minn hekk, huma ta' l-opinjoni li l-manifatturi għandhom jiżguraw li jkun hemm materjal ta' taħriġ disponibbli għal operaturi indipendenti, ħalli b'hekk tkun tista' tiżdied il-kompetizzjoni.

L-approvazzjoni tat-tip ta' vetturi bil-mutur fir-rigward ta' emissjonijiet u l-aċċess għal informazzjoni dwar it-tiswija tal-vetturi

-//EP//TEXT IM-PRESS 20061207BRI01143 FULL-TEXT DOC XML V0//MT

Liċenzji tas-sewqan ġodda mill-2013 fil-format ta' karta ta' kreditu

Mill-2013, il-liċenzji tas-sewqan ġodda jew dawk li jkunu ġew sostitwiti għandhom jibdew jinħarġu f'format ta' karta ta' kreditu uniku madwar l-Unjoni Ewropea kollha.

Dan il-format ġdid ser jagħmilha possibbli li l-Istati Membri jinkludu tip ta' ċippa elettronika biex tinżamm ċertu dejta fil-liċenzja.

Madankollu, il-perjodu ta' validita' ta' dawn il-liċenzji għandu jkun limitat u għalhekk, id-dejta u ritratti ser ikollhom jiġu aġġornati, u miżuri ta' sigurta' ġodda ser jiġu miżjuda regolarment.

Dan ma jfissirx li l-UE ser timponi li kull darba jsiru testijiet tas-sewqan jew mediċi mill-ġdid.

L-adozzjoni tar-rapport imħejji minn Mathieu GROSCH (EPP-ED, BE) fuq il-pożizzjoni komuni tal-Kunsill dwar dan il-format uniku għal-liċenzja tas-sewqan, uriet li l-maġġoranza tal-Membri huma favur il-ftehim li ntlaħaq mal-Kunsill, għaliex instab bilanċ tajjeb bejn it-tradizzjonijiet u l-esperjenzi differenti madwar l-Unjoni.

Id-Direttiva l-ġdida għandha wkoll tgħin biex ma jibqax ikun hemm l-hekk imsejjaħ turiżmu tal-liċenzji tas-sewqan.

Din minħabba l-fatt li l-Istati Membri mhux ser ikunu jistgħu joħorġu liċenzja lil persuni li jkollhom projbizzjoni temporanja milli jiksbu liċenzja tas-sewqan ġdida fi Stat Membru ieħor.

Dwar il-karavans, il-Kummissjoni kienet oriġinarjament ipproponiet li sidien tal-karavans ikollhom bżonn liċenzja tal-Kategoriji B u E. Iżda matul in-negozjati ma' l-istituzzjonijiet l-oħrajn, il-Parlament insista li kull min ikollu liċenzja tal-Kategorija B għandu jkun jista' jirmonka trejler ta' piż massimu awtorizzat ta' iktar minn 750kg.

Dan sakemm il-piż massimu awtorizzat taż-żewġ vetturi flimkien ma jkunx iktar minn 4,250 kg.

Il-Membri ddefendew ukoll il-prinċipju ta' aċċess gradwali.

Dan ifisser li persuna l-ewwel ikollha tikseb esperjenza fuq muturi b'ċilindrata baxxa qabel ma tibda ssuq muturi akbar.

L-eta' għas-sewqan ta' muturi b'ċilindrata qawwija mingħajr esperjenza preċedenti għandha togħla għal 24 sena.

Sewwieqa ta' muturi żgħar ( mopeds ) ser ikollhom jibdew jagħmlu test teoretiku.

Barra minn hekk, ir-regoli għat-taħriġ u taħriġ mill-ġdid ta' eżaminaturi tas-sewqan ser jiġu armonizzati fil-livell Ewropew sabiex ikun hemm standard ta' kwalifiki bażiċi, assigurazzjoni ta' kwalita' u ta' programmi ta' taħriġ mill-ġdid regolari.

L-Istati Membri ser ikollhom jiżguraw li l-liċenzji bil-format il-ġdid jieħdu post dawk eżistenti mhux iktar tard 26 sena wara dħul fis-seħħ tad-direttiva.

Għalkemm ir- rapporteur ma kienx kuntent b'dan it-tul ta' żmien, huwa qal li kien ċert li fil-prattika, il-bidla ser isseħħ qabel.

Il-liċenzja tas-sewqan unika

-//EP//TEXT IM-PRESS 20061207BRI01143 FULL-TEXT DOC XML V0//MT

Baġit

Adottat il-Baġit ta' l-Unjoni Ewropea għall-2007

Il-Parlament Ewropew adotta l-Bagit ta' l-UE ghas-sena 2007 fit-tieni qari tal-procedura bagitarja, b'ammont ta' €126.5 biljun f'approprjazzjonijiet ta' impenn u €115.5 biljun f'approprjazzjonijiet ta' hlas, ekwivalenti ghal 0.99% tad-Dhul Gross Nazzjonali.

Dan jirrapprezenta zieda fil-livell ta' hlas ta' 3.2% meta mqabbel ma' l-2006.

Il-Bagit 2007 huwa l-ewwel wiehed li jittratta Unjoni Ewropea b'27 Stat Membru, wara l-adezjoni tal-Bulgarija u tar-Rumanija fil-bidu tas-sena d-diehla.

Il-kwistjonijiet ewlenin matul il-procedura bagitarja kienu dwar il-postijiet tax-xoghol fil-Kummissjoni, kif ukoll l-ispejjez relatati mal-Politika Barranija u ta' Sigurta' Komuni (CFSP).

Fl-ahhar mill-ahhar, il-Parlament oppona t-tnaqqis fil-postijiet tax-xoghol li kien propost mill-Presidenza Finlandiza u rnexxielu jikseb impenn mill-Kunsill biex dan jipprovdi l-Parlament b'informazzjoni regolari u adegwata dwar is-CFSP.

James ELLES (EPP-ED, UK) u Louis GRECH (PES, MT) kienu r- rapporteurs tal-Parlament matul il-procedura bagitarja.

Matul id-dibattitu li sar qabel il-votazzjoni, is-Sur Grech qal:

"Din is-sena t-talbiet bagitarji kienu evalwati skond il-merti specifici taghhom billi ttiehdu in konsiderazzjoni l-bzonnijiet reali u l-prijoritajiet ta' l-istituzzjonijiet.

Fl-istess waqt gie ezaminat b'mod kritiku l-forom kollha ta' spiza biex kemm jista' jkun innaqqsu l-hela u l-prattiki hziena.

Izda daqshekk iehor kien relevanti ghalija, li l-istituzzjonijiet jinghataw l-ghodda u l-fondi necessarji biex jahdmu u joperaw b'mod efficjenti.

"Osservazzjoni generali li nixtieq naghmel hija, li mhux qed isiru sforzi bizzejjed mill-istituzzjonijiet biex jaghtu stimi aktar cari, precizi u analitici.

Li kieku dan isir jitnaqqsu bil-bosta certu ammonti li jitqieghdu taht rizerva u ma jkunx hemm bzonn li nipprovdu margini esagerati biex imbaghad fl-ahhar tas-sena nikkancellaw approprjazzjonijiet u jsiru transfers ta' l-ahhar minuta.

Ghal darb'ohra nixtieq nenfasizza l-bzonn li l-istituzzjonijiet kollha jipprezentaw kull sena rapporti aktar dettaljati u informattivi dwar l-attivitajiet taghhom billi jghidu jekk l-ghanijiet jintlahqux u kif gew uzati l-fondi allokati.

"Punt iehor ewlieni f'din il-procedura bagitarja kienet il-politika relatata mas-servizz tar-reklutagg li ghandu jigi mtejjeb.

Bhala principju kemm il-Parlament kif ukoll il-Kunsill approvaw it-talbiet kollha ghall-postijiet relatati mat-tkabbir ta' l-Unjoni.

Madankollu qed issir dejjem iktar difficli biex wiehed jifhem jew jiggustifika d-dewmien fil-process ta' l-ghazla ta' l-impjiegi li ghandhom x'jaqsmu mat-tkabbir ta' l-2004.

Dan in-nuqqas ghandu jigi rrimedjat u l-istituzzjonijiet ma' l-EPSO ghandhom isolvu din il-kwistjoni pressanti li jimlew il-postijiet vakanti.

Ghalhekk id-decizjoni milhuqa mill-Parlament u mill-Kunsill li jsegwu mill-vicin il-process tar-reklutagg hija bzonnjuza.

"Il-qafas tal-bagit ghall-2007 jaccenna wkoll fuq punt iehor importanti, jigifieri l-koperazzjoni, bejn il-Kumitat tar-Regjuni u l-Kumitat Ekonomiku u Socjali.

Fis-sena bagitarja li jmiss ghandha ssir analizi realistika biex nizguraw li l-ftehim bejniethom jigi mgedded minghajr ma jigi eskluz f'forom ohra ta' koperazzjoni.

Il-punt tat-tluq ta' kull ezercizzju ghandu jkun kooperazzjoni mhux separazzjoni, fejn irid jigi zgurat ukoll li l-ekwità fit-tmexxija tas-servizzi maghquda tkun garantita.

Minhabba f'hekk ikun ghaqli li jigi ffurmat kumitat ta' hidma biex tigi indirizzata din il-kwistjoni u biex tezamina b'mod generali l-impatt ta' l-opinjonijiet u xoghol iehor li dawn iz-zewg kumitati jaghtu.

Fl-2007 ghandu jkollna anqas problema dwar l-assistenza lill-membri u fil-programm tal-vizitaturi.

Inhoss li f'dawn iz-zewg servizzi ksibna progress tangibli u l-impatt taghhom ghandu jinhass fl-2007 u l-2008.

Ta' min jghid però, li l-informazzjoni li tinghata lill-Membri dwar is-servizzi li jistghu juzaw trid tkun aktar effettiva.

"Is-sena d-diehla ghandna naraw ukoll li jkun hemm titjib fl-istruttura ta' l-istituzzjonijiet, biex ikunu aktar streamlined , kif ukoll nistennew implimentazzjoni aktar b'sahhitha fuq il-politika ta' re-deployment li nemmen li ser ikollha impatt pozittiv fis-snin li gejjin.

Min-naha l-ohra il-multilingwizmu kien dizappuntanti.

F'dan ir-rigward intennu l-appogg li l-inizjattiva mehuda mill-Bureau tal-Parlament biex iwaqqaf gwida ta' prattika tajba li ghandha tinkludi sanzjonijiet u penalitajiet.

It-tmexxija tajba ta' dan is-servizz utli izda ghali, ghandu jkun fuq l-agenda ta' l-istituzzjonijiet kollha ghas-sena d-diehla.

"Ma hemmx hin bizzejjed biex nitkellmu fuq prijoritajiet ohra li gew indirizzati f'dan il-bagit, bhall-politika ta' l-informazzjoni, fejn qed nisperaw li jigu rregistrati aktar progressi fl-2007.

Ix-xiri tal-proprjetà specjalment proprjetà li ghandna komun mal-Kummissjoni, fejn ahna jidhrilna li ghandu jsir hafna aktar titjib.

L-informatika, sigurtà tahrig, is-simplifikazzjoni tal-legizlazzjoni u tant issues ohra.

Ta' min isemmi li waqt it-tfassil u l-izvilupp tal-bagit hassejna l-htiega li nzommu kuntatt ma' l-istituzzjonijiet kollha.

"L-ahhar livell tal-bagit li ksibna fl-ewwel qari kien rizultat ta' dan il-process.

Infatti matul il-process ta' konciljazzjoni mal-Kunsill u l-Kummissjoni, ir-rapprezentanti tal-Parlament ghamlu l-ahjar li setghu biex tinstab formola bilancjata u qed nassumu li l-partijiet kollha inkluz il-Kunsill, jonoraw il-ftehim li jkun intlahaq waqt dawn il-laqghat.

Altrimenti l-iskop ewlieni ta' dawn it- trialogues u laqghat ta' konciljazzjoni jintilef.

Ahna ma nistghux naccettaw sitwazzjoni fejn xi procedura ma taghmilx aktar sens, jew aghar, procedura li tkun kontro-produttiva ghal-Parlament.

F'dawn ic-cirkustanzi nhoss li l-Kumitat tal-Bagit fix-xhur li gejjin ghandu jindirizza din il-kwistjoni b'mod urgenti."

Is-Sur Elles fakkar illi "fil-procedura bagitarja gew inkluzi ntuzaw varjeta' ta' elementi innovattivi biex jigi ffurmat il-principju tal-valur ghall-flus halli tittejjeb l-effikaca ta' l-infiq li jsir mill-UE u jkun zgurat valur ghall-flus ahjar ghac-cittadini.

Issa jmissna li nkomplu nizviluppaw dan il-principju billi nistabilixxu mekkanizmu ghal evalwazzjoni annwali ta' l-ezekuzzjoni ta' programmi specifici."

Intestaturi 1a u 1b - Tkabbir sostenibbli

Skond il-Parlament, l-Agenda ta' Lizbona hija essenzjali ghall-UE.

Il-Membri ma kienux kuntenti bil-fatt li l-Kunsill kien naqqas l-ammonti allokati fil-linji tal-bagit relatati mar-ricerka u l-innovazzjoni.

Ghalhekk, biex jikkonfermaw il-fehma taghhom dwar l-Istrategija Politika Annwali ghamlu xi zidied bl-ghan li tissahhah il-kompetittivita' Ewropea.

Ezempju ta' dan huma z-zidiet li saru ghall-Programm ghall-Kompetittivita' u l-Innovazzjoni, waqt li l-Programm Galileo gie allokat zieda ta' €3 miljuni ghal total ta' €100 miljun fl-approprjazzjonijiet ta' hlas u dawk ta' impenn ghas-sena 2007.

Il-Parlament adotta wkoll xi zidiet fl-approprjazzjonijiet ta' hlas fil-qasam tal-fondi strutturali, izda l-ammont taghhom huwa inqas minn dak ippjanat fl-ewwel qari.

L-ammonti totali allokati ghal Intestatura 1 huma ta' €54.3 biljun f'approprjazzjonijiet ta' impenn u ta' €44.9 biljun f'dawk ta' hlas.

Il-Parlament ma kienx kuntent bil-fatt li l-Kunsill ghamel tnaqqis fl-infiq relatat mal-biedja minhabba li s-sena d-diehla ser issir l-applikazzjoni ta' regoli ta' implementazzjoni godda taht il-Politika Agrikola Komuni.

Il-Membri ddeploraw b'mod partikolari l-fatt li l-Kunsill rrifjuta l-proposta li jiffinanzja vaccin kontra l-marda ta' l-ilsien ikhal.

Madankollu laqghu d-decizjoni tal-Kummissjoni li tinkorpora l-izvilupp ta' vaccin gdid ghall-ilsien ikhal fil-bagit tar-Ricerka.

Il-Membri laqghu wkoll l-istqarrija dwar Life+ sabiex isir provvediment ta' finanzjament interim ta' €15-il miljun biex jaghmel tajjeb ghan-nuqqas legizlattiv li jista' jinqala bejn il-bidu ta' l-2007 u l-adozzjoni finali ta' bazi legali ghall-programm.

L-ammonti totali allokati f'Intestatura 2 huma ta' €56.2 biljun f'approprjazzjonijiet ta' impenn u €54.7 biljun f'dawk ta' hlas.

Intestatura 3 - Gustizzja u l-Intern

Il-Parlament jemmen li t-tnedija ta' zona ta' liberta', gustizzja u sigurta', u b'mod partikulari l-promozzjoni tad-drittijiet fundamentali, id-definizzjoni ta' politika komuni dwar l-azil u l-migrazzjoni u l-glieda kontra t-terrorizmu u l-kriminalita' organizzata, hija wahda mill-prijoritajiet essenzjali ta' l-Unjoni.

Ghalhekk rega' dahhal iz-zieda li kien ippropona ghall-Fond ghall-Fruntieri Esterni sabiex jigu allokati €170 miljun ghal missjonijiet ta' sorveljanza.

Intlahaq ftehim dwar il-Politika Barranija u ta' Sigurta' Komuni.

Waqt li l-Parlament qabel li jipprovdi l-ammont ta' €159.2 miljun ghas-CFSP, il-Kunsill impenja ruhhu li jipprovdi lill-Parlament b'informazzjoni fil-hin dwar azzjonijiet u decizjonijiet individwali li jkunu ppjanati jew li jkunu ttiehdu f'dan il-qasam.

Il-Parlament baqa' fil-limitu ta' l-Intestatura 4, u dan ifisser li din is-sena, mhuwiex qieghed jitlob li jintuza l-istrument ta' flessibilita'.

Dan jista' jipprovdi sa €200 miljun ghal bzonnijiet mhux mistennija u li ma jirrepetewx ruhhom.

Intestatura 5 - Amministrazzjoni

Il-Parlament oppona l-fatt li l-Kunsill ried inaqqas l-istaff fil-Kummissjoni Ewropea.

Madankollu, il-Membri nsistew li ghandu jsir ezercizzju ta' screening , jew analizi, tal-bzonnijiet tal-Kummissjoni rigward il-postijiet tax-xoghol.

Il-Kummissjoni ghandha tohrog rapport sat-30 ta' April 2007.

Il-Membri ddeciedew ukoll li jnehhu r-rizerva ta' €50 miljun ghas-salarji ta' l-istaff.

Wahda mill-kundizzjonijiet biex titnehha din ir-rizerva kienet li l-Kummissjoni tintegra l-pozizzjoni tal-Parlament fl-Istrategija Politika Annwali 2007.

Kwistjonijiet ohra

Wara l-adozzjoni tar-rapport dwar il-Fond ta' Aggustament ghall-Globalizzazzjoni, €500 miljun ghandhom ikunu disponibbli mill-Bagit ta' l-UE matul l-2007.

Il-Fond Ewropew ghas-Solidarjeta' jipprovdi biljun ewro fis-sena bhala ghajnuna ghall-Istati Membri f'kazijiet ta' dizastri naturali.

Istituzzjonijiet ohra

Is-Sur Grech kien ir-rapporteur ghall-bagit ta' l-istituzzjonijiet l-ohrajn, fosthom il-Parlament.

Matul it-tieni qari tal-procedura, gie mfakkar li s-servizz amministrattiv kongunt tal-Kumitat Ekonomiku u Socjali Ewropew, u tal-Kumitat tar-Regjuni huwa "mod effettiv u dinamiku ta' kif jigi evitat ix-xoghol doppju, jitnaqqsu l-ispejjez u jigi zviluppat l-ispirtu tat-tim minghajr ma jitnaqqsu l-kwalita' u l-efficjenza tas-servizz ipprovdut".

Iz-zewg Kumitati gew mistienda "jezaminaw din il-koperazzjoni fid-dawl tal-principju ta' qsim flimkien" ( co-sharing ), bil-ghan li l-bzonnijiet taz-zewg istituzzjonijiet jigu ssodisfati u li tigi garantita governanza ekwitabbli tas-servizz kongunt.

L-ewwel skambju ta' opinjonijiet dwar il-bagit li jmiss ghandu jsir fi Brussel fl-24 ta' Jannar.

Il-baġit ġenerali 2007 [ELLES, GRECH]

-//EP//TEXT IM-PRESS 20061207BRI01143 FULL-TEXT DOC XML V0//MT

Ġustizzja u Intern

Fond biex jiġu masquma l-ispejjeż relatati mar-ritorn tal-migranti

Il-Parlament Ewropew adotta rapport li japprova l-proposta għal Fond Ewropew għar-Ritorn, bl-għan li tittejjeb il-ġestjoni tar-ritorn ta' immigranti llegali lejn il-pajjiż ta' oriġini tagħhom billi tingħata għajnuna lill-Istati Membri.

Il-Parlament adotta wkoll rapporti dwar tliet fondi oħra relatati.

L-erba fondi kollha kemm huma ġew stabbiliti fi ħdan il-programm 'Solidarjeta' u l-Ġestjoni tal-Flussi Migratorji' li beda s-sena l-oħra.

Il-programm għas-Solidarjeta' u l-Ġestjoni tal-Flussi Migratorji għandu l-objettiv li jiżgura li l-Istati Membri jaqsmu bejniethjom il-piż finanzjarju tal-ġestjoni tal-fruntieri esterni ta' l-Unjoni b'mod iktar ġust.

Għalhekk ser jgħin fil-finanzjament ta' assistenza teknika biex tkun imnieda politika Ewropea integrata dwar il-ġestjoni tar-ripatrijazzjoni u għandu wkoll iħaffef l-iskambju ta' informazzjoni u ta' l-aħjar prattika fost l-Istati Membri.

Permezz tar-rapport imħejji minn Barbara KUDRYCKA (EPP-ED, PL), il-Membri emendaw il-proposta tal-Kummissjoni sabiex jissaħħaħ il-prinċipju li kwalunkwe azzjoni ffinanzjata b'mod konġunt mill-Fond, għandha tirrispetta d-drittijiet fundamentali.

Huma laqgħu t-tħaffif tal-proċeduri ta' ritorn infurzat, iżda insistew li għandu jiġi mħeġġeġ ukoll ir-ritorn volontarju, speċjalment billi tiġi żviluppata koperazzjoni ma' awtoritajiet lokali għall-iskambju ta' informazzjoni dwar l-esperjenzi ta' migranti li jkunu diġa' rritornaw f'art twelidhom.

Ir-rapport jirreferi wkoll għal kontribuzzjonijiet finanzjarji limitati lil ċittadini ta' pajjiżi terzi li jirritornaw lura f'pajjiżhom b'mod volontarju.

Din l-għajnuna finanzjarja tista' tkopri l-ispejjeż li jsiru fl-ewwel ftit jiem ta' residenza fil-pajjiż ta' ritorn, kif ukoll dawk biex tinbeda attivita' ekonomika.

Il-Fond Ewropew għar-Ritorn għandu jipprovdi €676 miljun matul il-perjodu 2008-2013.

Kull Stat Membru għandu jirċievi €300,000 kull sena.

Nofs l-ammont li jibqa' għandu jkun allokat skond in-numru ta' immigranti llegali li diġa' jkunu soġġetti għal deċiżjoni ta' ritorn, li jkunu jinsabu fit-territorju ta' kull Stat Membru.

In-nofs l-ieħor għandu jkun allokat b'mod proporzjonali għan-numru ta' ex-immigranti f'kull pajjiż, li diġa' jkunu telqu mill-UE, kemm jekk ikunu telqu għax riedu huma, kif ukoll jekk ikunu tkeċċew.

Il-Fond għar-Ritorn ta' immigranti llegali huwa wieħed mill-erba' proposti mill-Kummissjoni fi ħdan l-inizjattiva 'Solidarjeta' u Ġestjoni tal-Flussi Migratorji' u għandu jibda japplika minn Jannar 2008.

Dawn il-fondi kollha għandhom l-għan li jaqsmu l-piż finanzjarju bejn l-Istati Membri b'mod ġust.

Il-Parlament adotta wkoll ir-rapporti dwar il-fondi l-oħra, jiġifieri l-Fond Ewropew għar-Refuġjati, l-Fond Ewropew għall-Integrazzjoni ta' Ċittadini ta' Pajjiżi Terzi, u l-Fond għall-Fruntieri Esterni, li għandhom japplikaw mill-bidu tas-sena d-dieħla sa l-2013.

Il-Fond għall-Fruntieri Esterni għall-perjodu 2007-2013 bħala parti mill-programm ġenerali 'Is-Solidarjetà u l-Amministrazzjoni tal-Flussi ta' Migrazzjoni' Il-Fond Ewropew għar-ritorn għall-perijodu 2008-2013 bħala parti mill-programm ġenerali 'Solidarjetà u Ġestjoni tal-Flussi ta' Migrazzjoni' L-Integrazzjoni ta' ċittadini ta' pajjiżi terzi għall-perijodu 2007-2013 bħala parti mill-programm ġenerali 'Solidarjetà u Ġestjoni tal-Flussi ta' Migrazzjoni' Il-Fond Ewropew għar-Refuġjati għall-perijodu 2008-2013 bħala parti mill-Programm ġenerali 'Solidarjetà u Ġestjoni tal-Flussi ta' Migrazzjoni'

-//EP//TEXT IM-PRESS 20061207BRI01143 FULL-TEXT DOC XML V0//MT

Istituzzjonijiet

Riżultati tal-votazzjonijiet

Ir-riżultati tal-votazzjonijiet li ttieħdu matul is-seduta plenarja li għaddiet jinsabu fis-sit tas-servizz ta' l-Istampa tal-Parlament Ewropew.

Ikklikkja l-link li tidher hawn taħt għar-riżultati.

Riżultati tal-votazzjonijiet li ttieħdu matul is-seduta plenarja Aġenda: 18.12.06


X'inhu jistennikom għas-sena 2007

Istituzzjonijiet

L-ewwel ħaġa is-Sena t-tajba!

Hawnhekk se nagħtu ħarsa lejn il-punti ewlenin u l-avvenimenti li se jidru fuq il-programm tal-Parlament Ewropej (PE) għal 2007.

Dawn huma l-elezzjonijiet fi ħdan il-PE, il-ħamsin sena anniversarju ta' l-Unjoni (UE), l-abbozz tal-Kostituzzjoni Ewropea, is-Sena Ewropea għal Opportunitajiet Ugwali għal Kulħadd, l-ispejjeż tat-telefonija mobbli, il-politika marittima u l-bidla fil-klima.

L-ewwel avveniment huwa d-dħul fil-kariga tal-Membri Ewropew mill-Bulgarija u r-Rumanija kif ukoll l-elezzjonijiet għall-karigi fi ħdan il-Parlament Ewropew matul l-ewwel Seduta plenarja fi Strasburgu.

Nhar it-tlieta 16 ta' Jannar il-Membri se jivvutaw għal President ġdid tal-Parlament (it-tnax il-wieħed mindu bdew l-elezzjonijiet diretti fl-1979,) li jieħu post il-President attwali Josep Borrell, kif ukoll 14-il Viċi President u numru ta' Kwisturi li flimkien jiffurmaw il-Burò tal-Parlament għat-tieni nofs tat-term sal 2009.

Fil-ġimgħa ta' wara, l-20 kumitat u ż-żewġ sotto-kumitati se jaħtru il-kapijiet u l-viċi kapijiet tal-kumitati tagħhom.

L-UE tiċċelebra l-50 sena Anniversarju

Nhar il-25 ta' Marzu l-UE tiċċelebra il-50 sena anniversarju.

Fl-1957, 6 Stati Membri rratifikaw it-trattat ta' Ruma u b'hekk waqqfu il-Komunità Ekonomika Ewropea.

Se jsiru diversi ċelebrazzjonijiet matul is-sena għal dan l-iskop.

Kostituzzjoni

Bla dubju li l-futur tat-trattat Kostituzzjoni Ewropea u r-riformi tal-proċeduri tat-teħid ta' deċiżjoni se jkunu prijorità fil-programm għal din is-sena regolarment.

Il-Presidenza Ġermaniża bi ħsieba li tikkonkludi s-sitt xhur tagħha qabel ma tgħaddi l-bastun lill-Portugall bi proposti kif għandhom jitmexxew ir-riformi istituzzjonali li kienu previsti mill-Kostituzzjoni.

It-Trattat Kostituzzjonali kien imtella' minn Konvenzjoni li nkludiet deputati nazzjonali, rappreżentanti tal-gvern, Kummissarji Ewropew u Membri tal-Parlament Ewropew fil-2002 u 2003 u kienet appruvata mill-kapijiet ta' l-Istat u tal-Gvernijiet f'Ġunju 2004.

Minħabba l-"le" ta' Franza u ta' l-Olanda matul ir-referendum din ma kinetx irratifikata fl-2005.

Għalhekk il-mexxejja Ewropew sejħu fażi ta' riflessjoni sabiex jgħaqqdu l-idejat tagħhom dwar il-futur ta' l-Unjoni u sabiex jilħqu liċ-ċittadini b'mod aħjar.

Is-Sena Ewropea għal Opportunijiet Ugwali għal Kulħadd (2007) - Lejn Soċjetà Ġusta

Is-sena 2007 hija s-sena għal Opportunitajiet Ugwali għal Kulħadd.

Dan bl-iskop li jfakkarna dwar il-vantaġġi ta' soċjetà ġusta u bbażata fuq solidarjetà u sabiex timmobiliżża lil dawk kollha ikkonċernati sabiex imexxu 'l quddiem il-qafas strateġiku ġdid dwar in-non-diskriminazzjoni għal opportunitajiet ugwali, anke wara 2007.

Il-Jum Internazzjonali tan-Nisa, it-8 ta' Marzu 2007

It-8 ta' Marzu ukoll se jiċċelebra il-50 sena anniversarju mit-twaqqif ta' dan il-jum Internazzjonali għan-Niza.

Għalhekk, il-Kumitat tal-PE dwar id-drittijiet tan-nisa u l-ugwaljanza sesswali se jtellgħu seminar bit-titlu "1957-2007 : L-Unjoni Ewoprew u l-avvanz tan -nisa.

Nisa jibnu l-futur ta' l-Ewropa."

Enerġija

L-Ewropa se tagħti ħafna attenzjoni għal bidla tal-klima u biex tassigura l-Enerġija.

Il-Kummissjoni ħabbret programm ta' diskussjoni dwar il-possibilitajiet diversi tal-politika Ewropea għal bidla tal-klima wara li l-programm attwali ta' Kyoto biddel it-targits (post 2012).

L-UE bi ħsieba ukoll li tiddiskuti l-politika ta' l-enerġija Ewropea matul il-Kunsill Ewropew tar-rebbiegħa. matul is-seduta plenarja ta' Diċembru, l-Parlament elabora ukoll il-pożizzjoni tiegħu għal dan il-għan.

Jixtieq li jtejjeb l-effiċenza ta' l-enerġija bi 20% fl-2020 u jżid is-sorsi ta' l-enerġija li tista' tiġġedded bi 25%.

Huwa mistenni li l-Kummjissjoni tippreżenta proposti ġodda dwar in-negozjar tad-dħaħen.

L-ispejjeż għoljin tat-telfonija mobbli minħabba l-ispejjeż tar-"roaming internazzjonali" jaffetwaw 147 miljun cittadin Ewropew (37 turist u 110 miljun klijent.)

Is-servizzi ta' natura trans-fruntaliera jagħmluha diffiċli biex Stati Membri jirregolaw dawn is-servizz fuq livell nazzjonali.

Il-Parlament Ewropew esprima tħassib dwar dan u talab lill-Kummissjoni biex tiżviluppa inizjattivi sabiex jtnaqqsu dawn il-prezzijiet għolja tal-telefonija trans-fruntaliera.

Ir-regolament Ewropew dwar ir-roaming żgur se jinawgura era ġdida fil-komunikazzjoni mobbli.

Dan ifisser liċ-ċittadini li jivjaġġaw fi ħdan l-UE jkunu jistġħu jikkominikaw bi prezzijiet raġonevoli minn naħa għall-oħra tal-fruntieri.

Huwa mistenni li l-konsumaturi se jħallsu 4.4 miljun Ewro inqas għas-sejħiet barranini.

Il-PE se jorganiżża seduta ta' smigħ dwar din il-liġi fir-Rebbiegħa tal-2007.

Attenzjoni partikolari se tingħata għall-iżvilupp ta' politika marittima komprensiva dwar il-livell diversi ta' azzjoni possibbli, biex tiżviluppa tagħrif xjentifiku, tkabbir u impjiege, u anke tuża metodi eko sistematiċi u ssib bilanċ bejn l-ekonomija, l-ambjent u l-aspetti soċjali (eż. sajd, turiżmu, trasport marittimu, migrazzjoni.)

Avvenimenti oħra fl-2007…

Dawn l-avvenimenti msemmija hawn fuq huwa biss qatra ta' dak li se jiffaċċja l-PE fl-2007.

Suġġetti oħra huma l-bidla dwar l-inbid, kwistjoniet dwar l-immigrazzjoni, kapitali tal-kultura u qbil ta' sħubija mar-Russja.

20061220STO01669 Programm Leġislattiv ta' Ħidma għall-Kummissjoni 2007 Gruppi Politiċi fil-PE Websajt tal-Presidenza Ġermaniża Kumitat għan0Nisa u għall-Ugwaljanza bejn is-Sessi Tariffi tar-Roaming Internazzjonali: ostaklu għall-konsumaturi meta jsiefru Konsultazzjoni dwar il-Politika Marittima Lejn ambjent iktar nadif


Istituzzjonijiet

Hekk kif daħal għall-aħħar ġimgħa fil-kariga tiegħu il-President Borrell tkellem esklussivament mal-websajt tal-Parlament.

Tkellem dwar l-akbar sfidi li kellu fil-kariga u ta l-opinjoni tiegħu dwar l-istat ta' l-Unjoni Europea f'dan il-mument u kif il-Parlament Ewropew jista' jtejjeb ir-relazzjoni tiegħu maċ-ċittadin.

President Borrell, jekk ikollok tmur lura għal meta dħalt fil-Parlament fl-2004 u meta ġejt elett bħala President, x'kient l-aktar sorpriża li ffaċjajt dwar ix-xogħol u l-ħajja tal-Parlament u dik tal-kariga tiegħek bħala President?

Il-komplessità tal-Karma: meta wieħed ikun mdorri f'Parlament nazzjonali wieħed ikollu lingwa waħda u dimensjoni nazzjonali waħda.

Hawnhekk fil-Parlament Ewropew wieħed jinqabad fuq sieq waħda f'dan ir-rispett.

Kollox ftit iktar ikkomplikat għaliex flimkien mad-dimensjoni ideoloġika tax-xellug u l-lemin hemm ukoll id-dimensjoni nazzjonali ta' 25 Stat (fil-mument li saret l-intervista) u d-dimensjoni lingwistika.

X'kienet l-akbar sfida matul il-Presidenza tiegħek?

Jien ma għamiltx il-qabża personalment iżda l-Presidenza kella tiċċaqlaq minn Parlament ta' 15-il Stat Membri għal Parlament ta' 25 Stat Membru u issa 27.

Apparti minn din l-isfida "interna", il-PE iffaċċja kwistjonijiet leġislattivi importanti: id-Direttiva dwar is-Servizzi, li kella dażgur skop ferm akbar milli mistenni u d-direttiva dwar il-kimika REACH, li kienet anqas polemikuża u magħrufa inqas għaliex iktar teknika.

Ħdimna ħafna mal-Parlamenti nazzjonali.

Naħseb li f'dan il-qasam għelibna ċertu nuqqas ta' fiduċja.

Il-Parlament stabbulixxa relazzjonijiet aħjar maż-żewġ istituzzjonijiet Ewropej minkejja il-bidu diffiċli mal-Kummissjoni.

U fl-aħħar nixtieq ninsisti dwar id-diplomazija parlamentari, ir-relazzjoniniet mal-pajjiżi terzi.

Flimkien ma' Euromed, kabbart interess fir-relazzjoni ma' l-Amerika Latina, l-Asja u l-Afrika, iktar milli fir-relazzjoni klassika ma' l-Istati Uniti, per eżempju.

……u anke vvjaġġajt personalment bħala President f'diversi pajjiżi.

Liema kienet l-iktar żjara memorabbli jew partikolari tiegħek bħala "ambaxxatur" tal-Parlament?

L-iktar impressjonanti kient iż-żjara lejn iċ-Ċina, għalkemm naħseb li kull min imur lejn iċ-Ċina probabbli jgħid li din il-parti tad-dinja għandha l-partikolarità tagħha.

Il-pajjiżi tan-naħa t'isfel ta' l-Asja, iċ-Ċina u l-Indja jħallu impressjoni mhux biss minħabba id-daqs immens tagħhom li jġiegħlek tħossok żgħir u fi żmien ieħor ta' l-istorja…

Wieħed mingħajr ma jrid iħossu megħlub mill-faqar ta' l-Afrika u l-Amerika Latina li għanda post speċjali fil-qalb ta' kull Spanjol.

Nispera li l-Parlament Ewropew ikompli jieħu ħsieb l-Amerika Latin fuq livell massimu istituzzjonali, partikolarment mal-Eurolat.

U fl-aħħar iddedikajt attenzjoni partikolari lejn il-Bulgarija u r-Rumanija.

Taċċetta li wieħed jgħid li l-UE għaddejja minnkriżi attwalment (falliment tal-kostituzzjoni…)?

Wieħed ma jistgħax jagħmel qabża minn 15 sa 27 Stat mingħajr ma jagħmel ċerta aġġustamenti.

L-ebda familja ma' tista' tevita dan meta tespandi.

U dawn il-bidliet ma jiġux biss mill-Membri ġodda iżda anke mill-qodma.

Bla dubja li l-Ewropa għaddejja minn kriżi tripla: kriżi ta' dimensjoni, leġittimità u effiċenza.

Sistema ta' kif jittieħdu deċiżjonijiet li ma taħħistax għan-numru ta' pajjiżi tipproduċi l-ineffiċenza, għaliex tieħu aktar ħin biex tiddeċiedi u b'hekk anke tirriskja li titlef il-leġittimità tagħha.

Ċerta nies jgħidu li din il-kriżi għandha x'taqsam ma' l-identità, iżda l-kwistjoni ta' l-identità għandha iktar x'taqsam ma' nuqqas ta' objettivi ċari għall-UE.

Sa issa, l-Ewropew kien jafu għaliex kienu flimkien: biex ma jiġġildux.

Ilħaqna dan l-iskop.

Il-mistoqsija issa hi x'irridu nagħmlu iktar, kif nistgħu nintegraw iktar.

Ir-risposta personali tiegħi hi li r-raison d'être ta' l-Ewropa ta' għadha hi li tagħti risposta għal dinja globaliżżata.

Irridu mmissu kwistjonijiet li qatt ma ħdimna fuqhom qabel: l-enerġija, l-immigrazzjoni, is-sigurtà, u l-koperazzjoni tal-pulizija.

X'parir tista' tagħti lis-suċċessur tieġħek sabiex iżid l-interess taċ-ċittadin Ewropew lejn il-Parlament u biex jgħinhom jiddentifikaw miegħu.

L-elezzjoni tal-Parlament Ewropew għandha ssir bħall-elezzjoni nazzjonali.

Bħalissa huma differenti ħafna għaliex fl-elezzjonijiet nazzjonali il-popli jagħżlu l-gvern u fil-Parlament le.

Allura qed jivvutaw għal liema raġuni?

Għal żewġ metodi differenti ta' kif nibnu l-Ewropa?

Dan mhux daqshekk ċar lanqas.

Hemm bżonn iktar kontroversja u iktar dibattitu fl-elezzjonijiet Ewropew.

U forsi diġà bdejna nieħdu dik id-direzzjoni.

Fl-elezzjonijeit li ġejjin se niffaċjaw mistoqsijiet fejn jista' jkollna argumenti u fejn il-partiti politiċi se jkollhom pożizzjoniijiet diversi bħal per eżempju dwar l-adeżjoni tat-Turkija.

Sa issa, id-dibattitu Ewropew kien plaċidu għaliex xi ftit jew wisq kulħadd favur l-Ewropa iżda issa bdejn niddiskutu x'tip ta' Ewropa irridu u x'inhu l-iskop ta' l-Ewropa?

U dan il-punt qed jiġi ikkuntestat, li hija ħaġa tajba.

Fejn m'hemmx argumenti m'hemmx parteċipazzjoni.

Li kieku kulħadd ta' l-istess opinjoni għaliex immorru nivvutaw?

Għal liema raġuni tixtieq li tibqa mfakkar bħala President tal-PE?

Mistoqsija diffiċli però hemm ħaġa waħda li nixtieq li niba mfakkar għalija u din hi is-suċċess fil-qasam tal-komunikazzjoni.

Il-PE bilmod qed ikun magħruf bħala istituzzjoni li tiswa u li wieħed għandu x'jaqsam magħha.

Nemmen li l-Parlament Ewropew għamel qabża fil-kapaċita tiegħu biex jiġi msemmi u magħruf mal-midja.

Ix-xogħol tagħna qed jiġi segwit u qed ikun magħruf….wara r-rifjut dwar Buttiglione, id-Diretttiva tas-Servizzi, id-demostrazzjonijiet quddiem il-Parlament meta konna qegħdin niddeċiedu dwar id-Direttiva tas-servizzi fil-portijiet…L-istituzzjonijiet l-oħra qed joħduna bis-serjetà, u l-opinjoni pubblika taf li nsarfu iktar milli l-klixé tat-Torri ta' Babel.

20061219STO01647 Diskors tal-President


Nagħtu ħarsa lura: l-aħjar tas-sena 2006

Istituzzjonijiet

L-aħjar tas-sena 2006

Is-sena 2006 spiċċat.

Se nieħdu l-opportunità biex nippreżentaw numru ta' artikli li huma ta' min jerġa jaqrahom.

Ħarsu lejn l-akbar proġetti tas-sena 2006 u aqraw għall-darba oħra kif jaħdem il-Parlament u l-passjoni li tmexxi lil din l-istituzzjoni.

Skopru dwar il-proġetti ta' l-UE għal din is-sena l-ġdida billi taqraw l-analiżi dwar il-Baġit 2007.

Is-sena 2006 kienet sena bieżla għall-Membri tagħna.

L-akbar proġetti li ġew konklużi fl-aħħar tas-sena kienu r-regolament dwar il-kimika, REACH li għandu bħala għan li jtejjeb is-saħħa u l-ambjent, is-Seba' Programm qafas tar-Riċerka u d-Direttiva dwar is-Servizzi li se tagħmel il-moviment ħieles tas-servizzi realtà.

Aqraw iktar dwar dan fl-artikli hawn taħt.

Is-suġġetti li jkopri il-PE fil-ħajja ta' kuljum jistgħu jqanqlu l-emozzjonijiet tal-pubbliku.

Biżżejjed li nfakkru d-demostrazzjonijeit vjolenti, ta' dawk li jaħdmu fit-tarzna, quddiem il-bini tal-Parlament Ewropew fi-Strasburgu meta l-Membri kienu qegħdin jivvutaw fuq id-Direttiva dwar is-Servizzi fil-Portijiet.

Kif jaħdmu l-Membri matul is-seduti plenarji?

Kif jorganiżżaw xogħolhom?

Kif jivvutaw?

Taf li tista' ssib l-informazzjoni li teħtieġ fuq il-websajt tal-parlament jew anke ssegwi live?

Sib ir-risposta għal dawn il-mistoqsijiet fl-artikli tagħna dwar is-seduti plenarji u s-sistema ta' l-ivvutar tal-Membri.

Taħseb li hemm wisq regoli u liġijiet Ewropew li jokkomplikaw b'mod eċċessiv u bla bżonn il-ħajja Ewropea?

Il-Parlament Ewropew adotta rapporti diversi u riżoluzzjoni favur l-inizjattiva tal-Kummissjoni Ewropea msejjħa "regolamenti aħjar" biex tissimplifika, tikkodifika (tinkorpora ħafna liġijiet f'waħda) u timmodifika liġijiet eżistenti u tnaqqas il-piż amministrattiv fuq il-kumpaniji b'25% f'term ta' sitt snin.

Imma l-politika xi tfisser propjament?

Tedjanti jew passjonanti?

Il-futbol u l-politika x'għandhom in komuni?

Staqsejna diversi Memrbi biex jaqqsmu x'jaħsbu matul il-logħob tat-Tazza Dinjija tal-futbol fl-2006.

Waħda mill-prijoritajiet prinċipali tal-Parlament huma d-drittijiet tal-bniedem u d-demokrazija fid-dinja.

Aqra dwar il-modi diversi kif il-Parlament jappoġġja dawn il-valuri, skopri dwar kif il-Parlament Ewropew jattribwixxi l-Premju Sakharov kull sena u ż-żjara tal-President fiċ-Ċina.

Riżoluzzjonijiet tajba għal 2007?

Il-prijoritajiet ta' l-Unjoni Ewropea riflessi fil-baġit.

Ix-xogħol fuq il-baġit għas-sena ddieħla jtul matul kważi s-sena sħiħa ta' qabel.

Aqra l-analiżi tagħna fuq il-baġit biex tifhem kif din tiġi adottat u l-prijoritajiet għas-sena 2007.

Nieħdu gost nerġgħu narawkom hawnhekk din is-sena!

20061220STO01667 Id-Direttiva dwar is-Servizzi- l-aħħar pass REACH - elf kimika f'pakkett wieħed Il-Membri japprovaw programm ta' 50 biljun Ewro għar-riċerka Il-Parlament jerġa jwaqqf il-liberaliżazzjoni tas-servizzi tal-portijiet Seduti plenarji: Is-seduti plenarji: Id-dar hija fejn hemm l-Emiċiklu Kif jivvutaw il-MPE?

Piż amministrattiv u leġislattiv Ewropej imnaqqas X'għandhom komuni l-futbol u l-politika?

Il-Parlament u d-drittijiet tal-bniedem Il-Premju Sakharov 2006 – appoġġ għal-Libertà tal-Ħsieb madwar id-dinja Beijing tilqa' lil Borrell "Irridu naħdmu flimkien," jgħid il-President tal-Parlament Mistoqsija li tiswa 120 biljun Ewro: kif nistgħu nifhmu l-baġit